Jabir Ibn Hayyan: Bapa Kimia Dunia Islam Diabadikan Dalam Marvel Dan DC

Bidang kimia merupakan antara teras kepada disiplin ilmu sains moden hari ini. Tanpa ilmu kimia, apa saja aspek kehidupan moden yang dinikmati hari ini tidak akan muncul. Dan walaupun ada yang cuba menafikan elemen saintifik dalam kehidupan hari ini termasuk dakwaan sains itu sihir, ia menjadi disiplin ilmu yang utama terima kasih kepada seorang tokoh cendekiawan Islam era Abbasiyyah. Individu yang dimaksudkan ialah Jabir ibn Hayyan.

Biografi

Jabir atau nama sebenarnya Abdullah Jabir bin Hayyan bin Abdullah al-Azdi dikatakan lahir di Tus, Khurasan pada tahun 721 Masihi. Namun, tidak diketahui beliau berbangsa apa kerana terdapat teori yang berbeza. Ada yang mendakwa Jabir berbangsa Arab dari kabilah Azdi dan ada juga mendakwa beliau merupakan penganut agama Sabian. Dalam sesetengah sumber, bapanya ialah seorang ahli kimia bernama Hayyan al-Azdi.

Semasa pihak Abbasiyyah melancarkan kempen menggulingkan kerajaan Bani Umayyah, Hayyan dihantar ke Khurasan untuk mengumpul sokongan orang ramai. Namun, nasib tidak menyebelahinya apabila dia ditahan pihak berkuasa dan dihukum m4ti kerana kesalahan khianat.

Untuk mengelak nasib sama menimpa mereka, keluarganya berpindah ke Yaman dan mendapat perlindungan kabilah Azdi. Jabir dikatakan membesar di situ dan mempelajari pelbagai disiplin ilmu seperti al-Quran, matematik dan kimia. Tidak mustahil, profesion Hayyan sebagai ahli kimia menarik minat anaknya itu untuk mempelopori bidang sama yang disertai bapanya itu.

Selepas kerajaan Bani Abbasiyyah bertapak menerusi perlantikan khalifah pertama mereka iaitu Abu Abbas al-Saffah, Jabir berhijrah ke Kufah, Iraq. Beliau memulakan kariernya sebagai pakar perubatan di bawah naungan salah sebuah keluarga bangsawan yang paling berpengaruh ketika itu iaitu keluarga al-Barmaki. Ini berlaku semasa era pemerintahan Harun al-Rasyid dengan Yahya bin Khalid al-Barmaki atau Jaafar bin Yahya al-Barmaki memegang jawatan sebagai Perdana Menteri.

Namun, nasib keluarga al-Barmaki berubah apabila mereka tidak lagi mendapat kepercayaan Harun al-Rashid pada tahun 803. Walaupun ada cuba mengaitkan kejatuhan mereka dengan satu skandal membabitkan Jaafar dengan kekanda tiri Harun al-Rashid iaitu Abbasa, hakikatnya terdapat banyak faktor yang menyumbang kepada kejatuhan mereka.

Antara punca kejatuhan mereka ialah terlalu bermewah-mewah, insiden seorang ketua pemb3rontak bernama Yahya bin Abdullah al-Talibi yang melepaskan diri dengan bantuan Fadl ibn Yahya dan tindakan Fadl membawa 20,000 t3ntera ke Baghdad.

Akibat daripada semua ini, Harun al-Rashid kemudiannya memerintahkan Jaafar dihukum m4ti dengan semua anggota keluarga al-Barmaki dihukum p3njara dengan semua harta mereka dirampas.

Satu-satunya ahli keluarga Barmaki yang terselamat ialah adik Yahya, Muhammad kerana diberi pengecualian hukuman oleh baginda. Jabir turut menerima nasib sama apabila beliau ditahan oleh pihak berkuasa dan diletakkan dalam tahanan rumah di Kufah sehingga ke akhir hayatnya. Beliau kembali ke rahmatullah pada tahun 815 semasa era pemerintahan putera Harun al-Rashid, al-Ma’mun.

Sumbangan

Menurut beberapa penulis, Jabir dikatakan seorang penulis yang prolifik dengan menulis 300 buah buku falsafah, 1,300 buah buku berkenaan peralatan mekanikal dan ratusan buah buku dalam bidang kimia. Kebanyakan buku ini ditulis dalam Bahasa Arab dan diletakkan di bawah namanya.

Bagaimanapun, daripada semua jumlah yang dinyatakan, sesetengah cendekiawan dan sejarawan berpandangan 500 buah kitab ini merupakan tambahan yang dibuat sama ada oleh pelajar-pelajarnya atau cendekiawan-cendekiawan yang mengikut aliran kimia yang dibawa oleh Jabir. Antara kitab yang benar-benar dinisbahkan kepada beliau ialah Kitab al-Rahma al-Kabir (Kitab Kasih Sayang), Kitab al-Sabe’en (Kitab 70) dan Kitab al-Kimya (Kitab Kimia).

Kebanyakan hasil kerja beliau diterjemah dalam banyak bahasa Eropah termasuk Bahasa Latin, Bahasa Perancis dan Bahasa Jerman. Kitab-kitab Jabir yang telah diterjemahkan ini menjadi rujukan universiti-universiti Eropah selama beberapa abad dan turut mempengaruhi pembangunan ilmu kimia moden hari ini.

Salah satu input yang diperkenalkannya dalam bidang kimia ialah pengenalan kaedah eksperimen dalam bidang kimia dan penciptaan beberapa proses kimia yang kini lumrah dalam bidang berkenaan. Proses-proses ini ialah penghabluran, pengkalsinan, pemejalwapan, sintesis asid-asid seperti asid hidroklorik dan asid asetik serta penyulingan.

Menerusi proses penyulingan, Jabir menunjukkan terdapat perbezaan penyulingan langsung dengan penyulingan tidak langsung menggunakan dua bekas berbeza. Dari proses inilah, beliau merupakan orang pertama yang berhipotesis air tulen hanya boleh diperolehi dengan mengaplikasikan proses penyulingan.

Dari segi bahan pula, Jabir membahagikan bahan kepada tiga kategori. Pertama, air iaitu bahan yang mempengaruhi proses penguapan pada proses pemanasan, seperti pada bahan camphor (contoh kapur barus), arsenik, amonium klorida, dan sulfur. Kedua, benda logam iaitu bahan yang dapat ditempa, berkilat, menghasilkan suara seperti pada emas, perak, timah, tembaga dan besi. Ketiga, batuan (bahan campuran) iaitu bahan mineral yang tidak dapat ditempa dan dapat ditukar menjadi serbuk seperti batu dan arang.

Melalui pengalaman eksperimen dan pengetahuannya yang ditimba selama bertahun-tahun, Jabir dapat menggunakan semua elemen berkenaan dalam menerangkan ciri-ciri fizikal bahan kimia. Contohnya, beliau menerangkan ciri fizikal sinabar iaitu sejenis merkurik sulfida semula jadi, berbentuk hablur berwarna merah atau perang kemerahan. Jabir turut menerangkan bagaimana proses penghasilan sinabar dapat dibuat menerusi kenyataan ini:

“Untuk menukar raksa kepada suatu pepejal merah (raksa sulfida), ambil satu kaca bulat dan masukkan raksa ke dalamnya. Kemudian, ambil pasu tanah liat dan masukkan ke dalamnya sedikit debu kuning belerang.

Letakkan bekas kaca ke atas belerang dan tambahkan belerang di tepinya sampai kepada bibir bekas kaca. Letakkan radas ini di dalam relau untuk satu malam, dengan pemanasan yang perlahan, dan selepas menutup mulut pasu itu. Sekarang keluarkannya dan anda akan dapati raksa akan menjadi suatu batu merah berwarna darah. Ia adalah benda yang ahli sains panggil sinabar. ”

Menariknya, terdapat unsur falsafah dalam ilmu kimia iaitu al-mizan. Menurut Jabir, ia merupakan kunci utama bukan saja dalam memahami struktur logam tetapi juga aspek-aspek kehidupan. Konsep keseimbangan ini memainkan peranan penting dalam ilmu kimia yang dipeloporinya.

Keseimbangan bukan sahaja merupakan suatu neraca fizik seperti mengukur berat tetapi juga merupakan keseimbangan dalam kandungan empat sifat itu. Dengan kata lain, keseimbangan di antara prinsip belerang dan prinsip raksa. Jabir menegaskan bahawa seiap logam mempunyai dua aspek iaitu zahir dan batin, dua sifatnya terjelma pada zahir dan dua pada batin. Dengan ini, keseimbangan juga perlu pada dua aspek berkenaan.

Beliau memberi contoh emas, logam yang paling sempurna pada zahirnya ialah panas dan lembap tetapi dari segi batinnya ialah sejuk dan kering. Sifat perak pula bersifat sebaliknya. Oleh kerana nisbah sifat yang betul perlu membawa kepada keseimbangan, Jabir telah membahagikan setiap sifat kepada empat darjah dan setiap darjah kepada tujuh bahagian.

Ini memberikan 28 bahagian kesemuanya dengan setiap bahagian sepadan dengan satu huruf bahasa Arab. Empat sifat ini juga wujud dalam logam menurut siri 1, 3, 5 dan 8 yang mempunyai nilai hasil tambah 17. Angka ini merupakan kunci untuk memahami struktur alam. Sifat hakiki seperti ini mencirikan sesuatu logam, tidak kira apa jenis bentuk dan rupanya. Penukaran ciri ini di dalam sesuatu logam bermakna penukaran logam ini.

Beliau menambah, “Semua logam sebenarnya terciri daipada belerang dan raksa. Mereka berbeza antara satu sama lain kerana perbezaan sifat yang disebabkan oleh perbezaan belerang yang selanjutnya disebabkan oleh perubahan di dalam bumi dan pendedahannya kepada panas matahari yang bergerak dalam bulatannya.

Apabila raksa dan belerang bergabung untuk membentuk satu benda tunggal, wujud hipotesis suatu benda baharu akan terbentuk. Sebenarnya tidak. Kedua-dua raksa dan belerang masih tetap mengekalkan sifat asalnya. Apa yang berlaku ialah bahagian-bahagian unsur itu telah dikecilkan dan menjadi sangat hampir antara satu sama lain sehinggakan pada mata kasar, ia kelihatan seragam.

Sekiranya seorang itu dapat mereka suatu radas yang boleh mengasingkan bahagian belerang dan bahagian raksa, maka akan ternyata bahawa masing-masing adalah kekal dalam bentuk asal dan tidak bertukar atau berubah. Bahkan, kami mengatakan penukaran seperti ini bersifat mustahil boleh dibuat oleh ahli-ahli falsafah.”

Jabir turut memberi banyak sumbangan dalam bidang pemurnian logam, penyediaan baja, campuran kimia tekstil celupan, cecair penyamakan kulit binatang dan kain lapisan penghalang kebocoran air. Keunggulannya sebagai ahli kimia dapat dilihat seperti kegunaan magnesium dioksida dalam industri kaca dan penggunaan tawas dalam membantu menstabilkan warna.

Di samping itu, Jabir juga merupakan arkitek di sebalik pembuatan kertas yang tidak mudah terbakar dan penghasilan satu saduran lapisan yang mengelakkan besi daripada berkarat dan penyelidikan sejenis cecair yang dikenali sebagai soda kaustik Algatron. Kertas tidak mudah terbakar ini berkemungkinan dihasilkan di kilang kertas milik keluarga al-Barmaki memandangkan mereka merupakan orang pertama yang menubuhkan kilang kertas di Timur Tengah.

Legasi

Input besar yang dibawa Jabir merupakan sesuatu yang hebat kepada ilmu kimia. Ini kerana satu masa dahulu, ia dipandang hina oleh masyarakat Arab sebagai sesuatu yang bersifat dongengan semata-mata. Malah, ia menjadi batu asas kepada lebih banyak penemuan dalam bidang kimia yang dibuat oleh cendekiawan-cendekiawan lain seperti al-Kindi dan Abu’l Qasim al-Iraqi. Impaknya dianggap setaraf dengan ahli-ahli kimia lain seperti Robert Boyle dan Antoine Lavoisier.

Selain itu, nama Jabir turut wujud dalam dunia fiksyen. Contohnya dalam komik Marvel Comics berkenaan organisasi perisikan SHIELD, SHIELD pada asalnya dipanggil Brotherhood of the Shield (Persaudaraan Perisai) dengan sejarah yang panjang bermula dari era Mesir Purba.

Antara pemimpin organisasi itu yang dipetik oleh penulis Jonathan Hickman dalam komik berkenaan ialah Nikola Tesla, Leonardo da Vinci, Galileo Galilei, Zhang Heng dan Jabir sendiri. Sementara di sebelah DC pula, watak polymath terkenal abad ke-10 iaitu al-Jabr dikatakan diinspirasi daripada biografi tokoh kimia terkenal itu.

RUJUKAN:


Filem-Filem P Ramlee Yang Terbengkalai

Walaupun P.Ramlee berjaya menghasilkan banyak filem, tetapi tidak semua rancangan pembikinan filemnya menjadi kenyataan. Disini ada beberapa projek filem arahan P.Ramlee yang terbengkalai akibat dari masalah tertentu.

Pada tahun 1961 P.Ramlee ingin membuat filem yang berunsur keagamaan berjudul Hidayah. Judul awalnya ialah Menchari Keampunan. Filem ini banyak menggunakan dan merujuk ayat-ayat suci Al-Quran yang bertujuan ingin menegakkan kesucian Agama Islam. P.Ramlee bersama penolong pengarahnya S.Sudarmaji telah ke Johor Bahru bagi mendapatkan nasihat Jabatan Agama Islam Johor.

Ada ura-ura mengatakan Nordin Ahmad bintang dari studio Cathay-Keris akan membintangi filem ini dan beliau juga sudah mendapat pelepasan dari pihak majikannya. Malangnya atas beberapa faktor petua dan hukum Agama yang tak dapat diselesaikan oleh P.Ramlee dengan pihak majikannya Shaw Brothers, maka filem ini terpaksa ditangguhkan oleh P.Ramlee. Penangguhan berterusan hinggalah ke akhir hayat P.Ramlee.

Pada tahun yang sama juga P.Ramlee ingin membuat filem muzikal yang berjudul Pancha Sitara. Kumpulan Pancha Sitara 1 yang ahlinya terdiri daripada Aziz Jaafar, Normadiah, Ahmad C, Kassim Masdor dan P.Ramlee sendiri difaktorkan akan membintangi filem ini. Oleh kerana penulis cerita asal filem ini HM Rohaizad telah meninggal dunia maka sekali lagi P.Ramlee terpaksa menangguhkan pembikinan filem ini. Jikalau filem ini berjaya dihasilkan sudah tentu filem ini adalah satu-satunya filem yang menggandingkan P.Ramlee bersama Aziz Jaafar.

Pada tahun 1963, P.Ramlee mahu mengarah filem yang berjudul Seniwati di Hong Kong atas arahan dari pihak Shaw Brothers. Ini kerana salah satu usaha ingin meningkatkan mutu filem Melayu pada ketika itu untuk menembusi pasaran global. Skrip filem ini ditulis sendiri oleh P.Ramlee. Antara pelakon yang terpilih berlakon di dalam filem ini Zeera Agus, Sarimah, Yusof Latif, Sharif Dol dan Kuswadinata. Filem ini dikatakan akan dibuat dalam bentuk cinemascope berwarna. Tetapi malangnya filem ini dikritik teruk oleh beberapa ahli yang mengangotai Persatuan Artis Malaya (PERSAMA). Antaran alasan yang diberi adalah filem buatan Hong Kong tidak akan melahirkan filem Melayu yang berteraskan budaya Melayu tulen. Jika tidak Seniwati akan menjadi filem warna pertama arahan P.Ramlee.

Sekitar tahun 1970 P.Ramlee bersama H.M Shah menubuhkan PERFIMA. Empat lagi pengarah syarikat dilantik pada tahun 1972 iaitu Sarul Bariah Abu Bakar, Jins Shamsudin, Jaafar Abdullah dan Abdullah Hussain. PERFIMA merancang ingin menerbitkan filem sulungnya berjudul Sandera. Ia adalah tajuk novel karya Arena Wati (Sasterawan Negara) yang ingin diadaptasi oleh P.Ramlee. Bagaimana pun projek itu tidak menjadi kenyataan apabila P.Ramlee dan H.M Shah menarik diri dari PERFIMA.

Pada tahun bulan Febuari 1973 P.Ramlee bersama H.M Shah menubuhkan syarikat Rumpun Melayu. Hasrat P.Ramlee adalah ingin membuat filem yang merujuk kepada lirik lagu ciptaannya berjudul Air Mata Kuala Lumpur. Projek filem ini juga tidak menjadi kenyataan apabila P.Ramlee meninggal dunia pada 29 Mei 1973.

Semasa P.Ramlee menghadiri Festival Filem Asia ke – 19 di Singapura pada 18 Mei 1973. P.Ramlee telah bertemu dengan beberapa pembikin filem dari Indonesia yang juga rakan-rakannya. P.Ramlee telah memberitahu tentang idea, cerita dan skrip yang dihasilkan olehnya yang berjudul Doktor Chelora. Kata sepakat telah ditemui dan Doktor Chelora akan dibuat melalui usahasama Malaysia dan Indonesia. Malangnya selepas dua minggu persetujuan itu termetrai P.Ramlee meninggal dunia.

Lagu Azizah mempunyai sejarah besar dalam hidup P.Ramlee kerana ianya berjaya membuka pintu kepada seorang pemuda berusia 19 tahun ketika itu menjadi bintang seni teragung dalam dunia Melayu. Pada malam 28 Mei 1973 P.Ramlee telah menelefon Osman Abadi dan memintanya menulis cerita berkisarkan lagu Azizah. Sebelum ini mereka pernah berkerjasama menulis skrip untuk filem Gelora dan Putus Sudah Kaseh Sayang. Sayangnya pada keesokan harinya P.Ramlee telah pergi buat selama-lamanya.

Antara filem-filem lain yang skripnya sudah tersedia tetapi tidak sempat untuk dibuat oleh P.Ramlee dari tahun 1958-1964 seperti :

Sumber :

Bulanan Gelanggang Filem

Bulanan Arena Filem

Erti Yang Sakti – Tun Ahmad Sarji

Kenangan Abadi P.Ramlee – Ramlee Ismail

P.Ramlee Dari Kacamata Aimi Jarr – Aimi Jarr

Koleksi P.Ramlee – Zaedi Zolkafli

Dato’ Ahmad Fauzee Samad

Kelab Filem & Muzik Melayu Klasik


Valhalla: Alam Barzakh Versi Norse-Viking

Dalam mana-mana agama atau bangsa, mereka mempunyai versi masing-masing tentang alam akhirat. Bagi orang Norse yang biasa mendengar mitologi Norse, mereka percaya tentang kewujudan sebuah alam yang dikenali sebagai Valhalla. Valhalla dikatakan tempat bagi para pahlawan dan t3nt3ra yang gugur berkumpul, berpesta dan bersedia membantu dewa-dewi Norse menghadapi Ragnarok (hari kiamat versi Norse).

Mengikut kepercayaan Norse lama, mana-mana individu yang kembali ke negeri cacing atas sebab berbeza akan pergi ke alam yang berbeza. Bagi orang yang meninggal dunia akibat usia tua atau peny4k1t, mereka akan pergi ke Hel yang diperintah oleh penguasa neraka, Hela.

Tetapi nasib berbeza menanti pahlawan dan t3nt3ra yang gugur di medan pert3mpvran. Mereka akan dibawa terlebih dahulu ke Asgard yang menjadi kediaman Aesir dan Vanir, dua keluarga utama yang membentuk komposisi dewa-dewi Norse. Separuh daripada mereka akan mengikut dewi Freyja ke padang-padang Folkvangr dan separuh lagi mengikut Odin ke Valhalla.

Di Valhalla, pahlawan-pahlawan atau Einherjar ini akan berpesta dan menikmati hidangan besar berupa seekor babi gergasi yang dis3mb3lih bernama Sæhrímnir. Sæhrímnir akan menjalani kitaran dihidupkan semula, dis3mb3lih dan dijadikan sebagai jamuan makanan kepada penghuni Valhalla. Selain itu, mereka juga menikmati arak manis yang keluar dari puting seekor kambing bernama Heidrun.

Di Valhalla, keperluan nafsu mereka diisi dengan kehadiran Valkyrie. Valkyrie ialah pahlawan wanita yang mempunyai kuasa luar biasa berstatus makhluk halus. Dan dalam cerita mitologi Norse, mereka inilah yang menjadi isteri pahlawan-pahlawan yang gugur semasa berada di alam berkenaan.

Mungkin ada mengganggap pandangan dunia orang Norse ini terlalu ngeri. Tetapi bagi mereka, nasib manusia dan dewa-dewi sudah ditetapkan dan tidak boleh diubah. Takdir sendiri diwakili dalam mitologi Norse sebagai Norn, figura-figura wanita yang menentukan nasib manusia dan dewa-dewi. Bila itu sudah ditetapkan, tiada ruang melepaskan diri daripada takdir mereka.

Atas sebab inilah, golongan muda Norse sanggup berkelana ke luar Scandinavia sama ada untuk berdagang atau ekspedisi penjarahan dari Rusia ke Newfoundland. Bagi mereka, lebih baik mereka m4t1 di medan p3r4ng atau dalam perjalanan ekspedisi merbahaya daripada m4t1 secara normal dan ditempatkan di Hel.

Pada masa sama, Einherjar yang berada di Valhalla akan ditakdirkan berlawan dan gugur dalam peristiwa Ragnarok. Valhalla bagi mereka ialah kem sementara untuk membuat persediaan untuk pertarungan hebat tersebut. Mitologi nasib yang menimpa Einherjar dan Valhalla sebenarnya hampir sama dengan mitologi bangsa lain.

Misalnya dalam Tamadun Yunani, lembah-lembah Elysium ialah alam di mana perwira-perwira yang gugur di medan pert3mpvran akan kekal abadi dan bahagia meny3mb3lih musuh-musuh mereka. Manakala roh-roh orang yang telah tiada akan ditempatkan di bahagian-bahagian alam barzakh.

Bagi individu yang menjalani kehidupan normal semasa di dunia, mereka akan ditempatkan di lembah Ashpodel di mana mereka akan menjalani kehidupan sama seperti semasa mereka hidup. Begitupun, dunia barzakh versi Norse dianggap tidak kekal berbanding alam barzakh versi Yunani lebih-lebih lagi selepas Ragnarok.

Ini kerana selepas peristiwa Ragnarok berlaku, Valhalla bersama seluruh alam ini akan mvsn4h bersama Einherjar dan Valkyrie. Apabila semua itu berakhir, saki-baki dewa-dewi Norse yang terselamat akan membina semula dunia agar ia lebih baik daripada dunia sebelumnya.

Bagaimanapun, orang-orang yang m4t1 dari dunia lama tidak akan dihidupkan semula. Sebaliknya, dunia baru ini akan dipenuhkan semula dengan dewa-dewi dan manusia yang dilahirkan di dunia baru serta saki-baki dewa-dewi Norse yang terselamat. Pendek kata, dunia lama itu akan mvsn4h bersama seluruh isinya termasuk manusiawi dan dewa-dewi Norse mengikut kepercayaan Norse.

RUJUKAN:

Strom, C. (2018). Denizens of Valhalla and the Transient Afterlife of Norse Myth. Ancient-Origins.


Sultan Si Pencerap Bintang Dan Balai Pencerap Ulugh Beg

Balai Cerap Ulugh Beg merupakan sebuah balai cerap yang terletak di sebuah bukit berhampiran Samarkand, Uzbekistan moden. Balai cerap yang sering dianggap sebagai salah sebuah balai cerap paling maju di zaman pertengahan Islam ini dibina pada kurun ke-15, ketika Samarkand merupakan salah sebuah daripada dua buah kota paling penting bagi Empayar Timurid (kota lain ialah Herat, di Afghanistan moden).

Balai cerap ini dibina oleh Ulugh Beg, sultan Empayar Timurid. Balai Cerap Ulugh Beg dipercayai dibina pada lewat 1420an, walaupun kajian-kajian serius dalam bidang astronomi mungkin telah pun bermula di Samarkand dua dekad lebih awal. Hal ini sememangnya wajar, lanatran Ulugh Beg bertugas sebagai gabenor Samarkand pada waktu itu.

ULUGH BEG: AHLI ASTRONOMI

Pada usia awal, Ulugh Beg meminati bidang astronomi. Ketika menjadi sultan, beliau lebih cenderung menceburi bidang kesenian, kebudayaan dan pendidikan berbanding mentadbir empayar. Bahkan, nama Ulugh Beg paling dikenang sebagai seorang ahli astronomi dan matematik hinggakan namanya sebagai seorang raja kebiasaannya hanya diletakkan sebagai nota kaki sahaja di dalam buku sejarah.

Ulugh Beg dilahirkan pada tahun 1394 di Sultaniyah, barat laut Iran. Beliau merupakan putera sulung Shah Rukh dan cucu kepada Timur (atau dikenali sebagai Tamerlane), pengasas Empayar Timurid. Ulugh Beg dilahirkan semasa datuknya sedang menjalankan kempen ketenteraan ke atas Parsi. Beliau diberi nama Muhammad Taraghay ibn Shahrukh ibn Timur. ‘Ulugh Beg’ secara harfiah boleh dimengertikan sebagai ‘Pemerintah Agung’. Nama itu bukanlah nama sebenar beliau, sebaliknya sekadar nama timangannya.

Ketika masih kecil, Ulugh Beg lazim menemani datuknya dalam pelbagai kempen ketenteraan sekaligus membolehkannya untuk mengembara ke sejumlah tempat. Misalnya pada tahun 1398, Timur sedang melancarkan ekspedisi di India utara bagi menakluk kota Delhi. Pada tahun 1402 pula, beliau berada di Anatolia bagi menewaskan sultan Utmaniyah, Beyazid I dalam Pertempuran Ankara.

Sejak kanak-kanak, Ulugh Beg lebih meminati bidang kesenian dan kebudayaan berbanding peper4ngan dan penaklukan. Beliau secara khusus menggemari bidang astronomi, suatu minat yang mungkin berputik setelah mengunjungi runtuhan Balai Cerap Maragheh.

Balai cerap yang bertarikh pada kurun ke-13 ini terletak di barat laut Iran, tidak jauh dari tempat lahir Ulugh Beg. Balai Cerap Maragheh dibina di bawah naungan Hulagu Khan, pengasas Ilkhanate merangkap cucu Genghis Khan. Ketua ahli astronomi yang bertugas di balai cerap itu pula ialah seorang polimat (polymath) dari Parsi, Nasir al-Din Tusi.

Menjelang awal kurun ke-14, Balai Cerap Maragheh tidak lagi berfungsi lantaran kehilangan naungan kerajaan. Namun, ia tetap mengekalkan kemasyhurannya pada kurun-kurun mendatang. Legasinya terbukti menerusi pelan binaan dan susunan instrumennya yang mempengaruhi rekaan balai-balai cerap lain, antaranya seperti Balai Cerap Ulugh Beg.

PEREBUTAN TAKHTA: BAGAIMANA ULUGH BEG MENJADI SULTAN

Impian Timur adalah untuk mengembalikan kegemilangan Empayar Monggol, di mana impian ini melibatkan penyerangan dan penaklukan China. Monggol, di bawah Dinasti Yuan, pernah memerintah China sehingga tahun 1368. Pada tahun tersebut, mereka kehilangan cengkam ke atas China sekaligus digulingkan oleh Dinasti Ming. Oleh hal yang demikian, pada lewat 1404, Timur bersiap sedia untuk menyerang China. Namun, impian beliau untuk menghidupkan kembali Empayar Monggol tidak dapat dilaksana dan beliau mangkat pada tahun berikutnya.

Ketika berkem di sisi Syr Darya (juga dikenali sebagai Sungai Jaxartes), pasukan Timur diserang wabak penyakit. Timur sendiri jatuh sakit dan mangkat pada pertengahan Februari di Otrar (di Kazakhstan moden), perjalanan yang masih jauh sebelum sampai di perbatasan barat China. Rentetan kemangkatan Timur, empayarnya berpecah-belah akibat perebutan takhta. Antara calon utama yang terlibat adalah Miran Shah dan Shah Rukh (dua orang putera Timur yang masih hidup), Pir Muhammad (putera kepada Jahangir, putera kesayangan Timur merangkap calon pewaris) dan Khalil Sultan (putera Miran Shah).

Kesemua calon penyandang takhta Timurid ini mangkat menjelang tahun 1410, kecuali Shah Rukh. Walaupun Shah Rukh tidak dianggap sebagai calon yang terkuat, beliau muncul sebagai pengganti takhta Timur.

Pada tempoh antara tahun 1406 dan 1417, Shah Rukh menyerap sejumlah wilayah seteru-seterunya dan berjaya menyatukan semula Empayar Timurid, kecuali wilayah Syria dan Khuzistan. Shah Rukh memerintah Empayar Timurid sehingga detik kemangkatannya pada tahun 1447.

Pemerintahannya yang panjang itu berupaya membawa kepesatan pada ekonomi empayar sekaligus memulihkan kerosakan dan kerugian yang ditanggung akibat kempen ketenteraan ayahandanya.

SAMARKAND: PUSAT KEILMUAN BAGI DUNIA MUSLIM ZAMAN PERTENGAHAN

Shah Rukh memindahkan ibu kota Empayar Timurid dari Samarkand ke Herat. Ibu kota lama, yang beliau rebut daripada salah seorang seterunya, diserahkan kepada Ulugh Beg untuk ditadbir. Di bawah pentadbiran Ulugh Beg, Samarkand berubah menjadi salah sebuah pusat pendidikan yang paling penting dalam dunia Islam. Madrasa Ulugh Beg yang terletak di tengah-tengah kota (dikenali sebagai Registan, bermaksud ‘tempat berpasir’) dibina pada tahun 1417 hingga 1420.

Madrasa adalah sebuah pusat pendidikan yang menanam pengetahuan agama dan sekular pada para pelajarnya. Selain itu, ia juga berfungsi sebagai tempat pertemuan para ilmuwan. Menurut Ghiyath al-Din Jamshid al-Kashi, ahli astronomi Parsi kurun ke-14 hingga kurun ke-15, terdapat kira-kira 60 atau 70 orang ilmuwan di madrasa tersebut yang mempunyai pengetahuan matematik yang cukup untuk terlibat dalam usaha cerapan dan seminar astronomi. Ulugh Beg menubuhkan dua buah madrasa semasa pemerintahannya – sebuah di Bukhara dan sebuah lagi di Ghujdivan.

Pembinaan Balai Cerap Ulugh Beg dipercayai telah pun dimulakan pada tahun 1428, dengan mengikut rekaan Balai Cerap Maragheh. Walaupun kebanyakan bahagian Balai Cerap Ulugh Beg sudah runtuh, monumen ini dibina semula mengikut perincian-perincian yang diberikan oleh individu yang pernah menyaksikan sendiri balai cerap tersebut. Antara lain termasuklah karya Ghiyath al-Din Jamshid al-Kashi, Babur si pengasas Empayar Mughal, dan Abd al-Razzak Samarkandi si sejarahwan kurun ke-15.

Balai Cerap Maragheh tidak hanya mempengaruhi rekaan Balai Cerap Ulugh Beg, tetapi kesannya turut dilihat pada balai-balai cerap lain dalam dunia Islam. Rekaan balai-balai cerap ini seterusnya dijadikan sebagai rujukan tambahan berkenaan rekaan Balai Cerap Ulugh Beg. Lebih daripada itu, usaha pembinaan semula Balai Cerap Ulugh Beg turut dipacu oleh ekskavasi-ekskavasi arkeologi yang dilakukan di tapak berkenaan.

BALAI CERAP ULUGH BEG DAN SUMBANGANNYA KEPADA ASTRONOMI ISLAM

Pada masa kemuncaknya, binaan ini terdiri daripada tiga buah instrumen astronomi gergasi. Instrumen yang paling penting antara ketiga-tiganya itu ialah suds-i-fakhri, iaitu sebuah lengkungan meridian bersaiz besar, atau sekstan (sextant) yang memanjang di bahagian pusat balai cerap. Instrumen ini diletakkan pada paksi utara-selatan dan ketinggiannya mencecah 40 meter (131 kaki).

Instrumen kedua pula ialah I’tidal, atau jam matahari, yang diperbuat daripada dinding cekung. Instrumen ini dibina pada paksi timur-barat dan menghadap tegak suds-i Fakhri. Dalam kata-kata lain, sekstan ini berfungsi sebagai jarum jam (gnomon). Instrumen ketiga ialah ustuvan, iaitu sektor kuadran yang berputar.

Peletakan instrumen-instrumen ini secara efektif menentukan struktur dan reka letak Balai Cerap Ulugh Beg. Misalnya, suds-i fakhri membahagikan balai cerap kepada dua – iaitu bahagian utara dan bahagian selatan. Bilik-bilik yang terletak di separa utara berbentuk silang, manakala bilik-bilik di separuh selatan pula berbentuk segi empat tepat.

Melalui perincian-perincian berkenaan Balai Cerap Ulugh Beg, para penyelidik dapat mengetahui bahawa binaan ini didekorasi oleh mozek-mozek kaca. Bahagian luar dan dalam struktur pula dilitupi dengan lukisan-lukisan yang menggambarkan kedudukan, orbit, dan ciri fizikal jasad-jasad samawi.

Tanpa dapat dinafikan, karya paling penting yang dihasilkan oleh Balai Cerap Ulugh Beg ialah Zij-I Sultani yang diterbitkan pada tahun 1437. Menurut Encyclopaedia Britannica, sebuah zij secara esensinya adalah sebuah “buku panduan jadual astronomi, yang merangkumi jadual bagi menentukan kedudukan matahari, bulan dan planet, serta arahan-arahan untuk menggunakan jadual berkenaan.”

Pada waktu penerbitannya, zij hasilan Ulugh Beg merupakan zij yang paling tepat. Selain itu, karya ini juga berharga lantaran “nilai-nilai terkini bagi menentukan parameter astronomi dan prosedur pengiraan yang baru,” jelas UNESCO Portal to the Heritage of Astronomy. Tambahan lagi, karya ini merekodkan kedudukan kira-kira 1018 buah bintang, di mana sebahagiannya adalah rekod asli memandangkan ia ditentukan daripada cerapan yang dilakukan di Balai Cerap Ulugh Beg.

Malang buat Ulugh Beg dan ahli-ahli astronomi di bawah naungannya, usaha mereka tidak memberi impak astronomi ‘moden’ sebagaimana seharusnya. Data yang dihasulkan di Balai Cerap Ulugh Beg hanya sampai ke Eropah beberapa kurun selepas kemangkatan sultan. Menjelang waktu itu, ahli-ahli astronomi lain telah pun menemukan hasil yang sama.

TAKDIR TRAGIK ULUGH BEG

Ulugh Beg sendiri menanggung nasib yang tragik. Ketika Shah Rukh mangkat pada tahun 1447, Ulugh Beg menjadi pemerintah Empayar Timurid yang baru. Walaupun beliau merupakan seorang ilmuwan yang berpengetahuan tinggi, Ulugh Beg kekurangan pengalaman dan ketrampilan bagi mentadbir sebuah empayar. Malahan, terdapat ahli kerabat Timurid lain yang menginginkan takhta walaupun pada hakikatnya beliau merupakan satu-satunya putera Shah Rukh yang masih hidup.

Justeru, tugas pertama Ulugh Beg sebagai sultan adalah memperteguhkan kedudukannya. Mungkin lantaran kekurangan ketrampilan dan bakat kepimpinan, beliau gagal berbuat demikian. Ulugh Beg memerangi seteru-seterunya untuk meraih kekuasaan penuh ke atas Empayar Timurid, namun tidak berjaya dalam usahanya itu.

Pemerintahan Ulugh Beg berakhir sesudah berlalu tempoh singkat, dua tahun. Menjelang tahun 1449, beliau ditewaskan dalam beberapa buah pertempuran. Tambahan pula pada tahun itu, beliau perlu menangani sebuah pemberontakan baru. ‘Abd al-Latif, putera sulung Ulugh Beg diberikan autoriti untuk mentadbir Balkh.

Namun, hubungan antara mereka berdua merenggang. Akibatnya, ‘Abd al-Latif melancarkan pemberontakan pada tahun 1449. Ulugh Beg ditewaskan oleh puteranya, dan terpaksa menyerah diri. ‘Abd al-Latif menjatuhkan pendakwaan ke atas bapanya yang kononnya tidak cekap memerintah.

Sebagai hukuman, Ulugh Beg dipaksa menunaikan haji ke Mekah. Namun, sebaik sahaja berada di luar Samarkand, beliau dipancung oleh sepasukan pembvnuh. Lantaran tinggi kecenderungan bahawa pasukan pembvnuh ini diupah oleh putera Ulugh Beg, maka ‘Abd al-Latif digelari ‘Padarkush’ yang bermaksud ‘pembvnuh bapa sendiri’. Berikutan kemangkatan Ulugh Beg, Empayar Timurid terbahagi kepada dua.

Sama seperti nasib yang menimpa Balai Cerap Maragheh, ketiadaan naungan diraja mengakibatkan kefungsian Balai Cerap Ulugh Beg terhenti. Ia lantas dihancurkan dan ahli-ahli astronomi yang bertugas di sana dihalau. Balai Cerap Ulugh Beg secara bertahap tetapi pasti dilupakan dan seiring peredaran waktu, lokasi tepatnya tidak lagi diketahui. Pada tahun 1908, tapak Balai Cerap Ulugh Beg ditemukan semula oleh ahli arkeologi Russia yang bernama Vassily Vyatkin.

Menjelang waktu itu, runtuhan yang ditemui hanyalah tapak asas dan serpihan suds-i Fakhri (lebih spesifik, bahagian bawah tanah instrumen berkenaan). Menambahkan lagi tarikan pada kisah ini, Vyatkin dikatakan disemadikan di tapak berkenaan, sesuai dengan wasiatnya. Satu lagi ekskavasi berskala besar yang diketuai oleh ahli arkeologi Soviet yang bernama Boris Zasypkin dilakukan di tapak berkenaan apda tahun 1941. Ekskavasi ini membolehkan pembinaan semula balai cerap itu dilakukan.

LEGASI ULUGH BEG

Ulugh Beg mungkin tidak berhasil menghidupi maksud nama timangan yang diberikan kepadanya. Namun, beliau tetap dipandang sebagai tokoh bangsa di Uzbekistan. Tentunya, hal ini berikutan sumbangan dan pencapaian beliau dalam lapangan astronomi dan matematik. Pada tahun 1970, sebuah muzium kecil dibina di tapak Muzium Ulugh Beg bagi memperingati jasa pengasasnya. Antara barangan yang dipamerkan di dalam muzium ini adalah salinan carta-carta bintang Ulugh Beg dan Zij-I Sultani, sebuah miniature Balai Cerap Ulugh Beg, dan instrumen-instrumen astronomi.

Pengiktirafan terhadap Ulugh Beg sebagai seorang ahli astronomi dapat dilihat menerusi penamaan objek-objek dan ciri-ciri astronomi. Misalnya, ahli astronomi Jerman yang bernama Johann Heinrich von Madler menamakan kawah pada bulan bersempena nama beliau, iaitu Kawah Ulugh Beigh.

Nama ini dimasukkan ke dalam peta bulan tahun 1830 miliknya. Pada tarikh yang lebih terkini, nama Ulugh Beg turut diletakkan pada sebuah asteroid. Pada 21 Ogos 1977, ahli astronomi Soviet yang bernama Nikolai Chernykh menemukan sebuah lingkaran-utama asteroid dan menamakannya 2439 Ulugbek. Menerusi keadaan ini, kita dapat menyimpulkan bahawa legasi Ulugh Beg masih hidup sehingga ke hari ini walaupun balai cerapnya sudah pun hancur.

TERJEMAHAN:

Wu Mingren. (20 Jun 2020). The Star-Gazing Sultan and His Ulugh Beg Observatory. Ancient Origins. https://www.ancient-origins.net/ancient-places-asia/ulugh-beg-observatory-0013880


Derby Manchester-Leeds: Perseteruan Perang Saudara England Sejak Berabad

Sebut sahaja nama Manchester United, hampir setiap makhluk yang bergelar manusia tahu akan nama ini. Pada masa kini, mungkin peminat-peminat ‘baharu’ pasukan yang cukup dikenali dengan nama ‘Red Devils’ hanya mengetahui akan kewujudan derbi-derbi seperti ‘Manchester Derby’ dan ‘North-West Derby’. Namun, terdapat sebuah lagi derbi yang berasal daripada sebuah peperangan pada beberapa abad yang lalu.

Perang Bunga Ros

Perang Bunga Ros ini terjadi apabila berlakunya perebutan takhta kerajaan Inggeris di antara Keluarga Lancaster (Lambang Bunga Ros Merah) dengan Keluarga York (Lambang Bunga Ros Putih). Perebutan ini bermula apabila Raja Henry V yang juga merupakan Ahli Keluarga Lancaster mangkat pada tahun 1422 dan tidak meninggalkan waris yang mampu menaiki takhta dan memerintah negara iaitu Putera Henry VI yang masih lagi kecil. Justeru itu, seorang bangsawan daripada keluarga York menuntut takhta kerajaan inggeris dan berlakulah ketidakpuashatian di antara kedua-dua belah keluarga bangsawan tersebut.

Keadaan menjadi lebih tegang apabila Putera Henry VI ditabal menjadi Raja England pada usianya yang begitu muda iaitu 4 bulan. Henry VI kemudian ditabalkan sebagai Raja Perancis beberapa minggu selepas ditabalkan sebagai Raja England. Hal ini terjadi seiring dengan kemangkatan datuknya, Raja Charles VI mengikut Perjanjian Troyes 1420. Raja Henry VI tidak diakui kemampuannya memerintah kerana usianya yang muda sehinggalah pada tahun 1437 apabila Henry VI dianggap sudah cukup umur dan mampu memerintah negara.

Terdapat kata-kata yang mengatakan Raja Henry VI merupakan seorang yang keras kepala dan tidak teratur dalam pemerintahannya. Dalam pada masa itu, dia juga dikatakan hanya memberi perhatian kepada perihal keagamaan dan yayasan pendidikannya iaitu Eton’s College di Windsor dan King’s College di London.

Raja Henry VI mengalami masalah mental daripada tahun 1453 sehingga penghujung tahun 1454. Harapan Keluarga York untuk menaiki takhta menggantikan Henry VI ranap dengan kelahiran Edward, Putera Wales pada 13 Oktober 1543. Sekembalinya Raja Henry VI pada tahun 1455 menjadikan peperangan tidak dapat dielakkan lagi.

Penculikan Raja Henry VI oleh Keluarga York di Northampton pada tahun 1460 menyebabkan terjadinya persetujuan Richard, Duke of York sebagai peneraju takhta kerajaan Inggeris, bukan waris Raja Henry VI itu sendiri, Putera Edward. Richard kemudian mati dibunuh pada 30 Disember 1460 di Wakefield dan Raja Henry VI diselamatkan oleh pihak Lancaster pada Pertempuran Kedua St. Albans pada 17 Februari 1461. Lalu pewaris Richard, Edward IV mengambil alih takhta kerajaan Inggeris.

Raja Henry VI bersama dengan isteri dan anaknya berpindah ke Scotland sebelum kembali ke England 3 tahun kemudian pada tahun 1464 untuk membantu dan menyokong kebangkitan keluarga Lancaster yang tidak berhasil. Malangnya, pada tahun berikutnya, dia ditangkap dan dipenjarakan oleh pihak Keluarga York di Menara London. Perkelahian antara Richard Neville, seorang komander tentera dengan Raja Edward IV membawa kepada kejatuhan Raja Edward IV daripada takhta dan Raja Henry VI dinaikkan semula ke atas takhta Kerajaan Inggeris. Raja Edward kemudian berpindah ke luar negara dan kembali ke England pada tahun berikutnya. Dia kemudian membunuh Richard Neville. Selepas itu, Putera Edward memimpin bala tentera dalam menentang Raja Edward IV dalam Pertempuran Tewkesbury pada 4 Mei 1471. Malang sekali, pihak Putera Edward tewas dan Putera Edward terkorban di dalam pertempuran itu.

Keluarga York kemudian memegang takhta selama berpuluh tahun lamanya sehinggalah Raja Richard III terkorban dalam Pertempuran Bosworth dengan Keluarga Lancaster yang dipimpin oleh Henry Tudor yang kemudian menaiki takhta. Henry Tudor kemudian mengahwini anak perempuan Raja Edward IV, Elizabeth dari Keluarga York. Ikatan pernikahan ini kemudiannya menamatkan perseteruan di antara kedua-dua belah pihak keluarga yang berlansung selama berpuluh tahun lamanya.

‘Roses Derby’ dan Perang Bunga Ros

Pertemuan antara kelab Manchester United dan Leeds United atau lebih sinonim dengan nama ‘The Roses Derby’ tidaklah begitu berkait dengan sejarah Perang Bunga Ros ini. Perseteruan kedua-dua buah kelab ini terhasil dari siri peperangan dari Perang Bunga Ros di antara Keluarga York dan Keluarga Lancaster. Perseteruan kedua buah kelab ini dikatakan disinonimkan dengan Perang Bunga Ros disebabkan oleh kedudukan dua-dua buah kelab yang berpangkalan di Lancashire dan Yorkshire. ‘The Red Devils’ yang berada di Bandar Manchester yang merupakan sebahagian daripada sejarah Lancashire. Manakala, Leeds United yang juga dikenali dengan nama The Peacocks berada di Barat Daerah Yorkshire.

Dalam pada masa sama, dikatakan yang perseteruan kedua-dua kelab bolasepak ini bermula pada sekitar tahun 1965 ketika kedua-dua mereka sedang memburu gelaran double di dalam kejohanan domestik. ‘The Peacocks’ dan ‘The Red Devils’ bertemu di peringkat separuh akhir Piala FA England di mana permainan tampak keras dan tegang. Pusingan Kedua Separuh Akhir beberapa hari selepas itu membawa kepada Leeds United melayakkan diri ke peringkat akhir. Manchester United pula memenangi Liga Divisyen 1 mengatasi Leeds United yang terpaksa berpuas hati berada di tangga kedua liga.

‘The Roses Derby’ kini sudah jarang dapat kita lihat atas sebab Leeds United yang bermain di EFL Championship iaitu peringkat kedua Liga Bolasepak England. Kali terakhir mereka bertemu adalah pada bulan lepas itupun hanya pada perlawanan pra-musim di Perth, Australia. Kali terakhir mereka bertemu adalah pada perlawanan Piala Liga England pada tahun 2011 di mana pasukan ‘The Peacocks’ dibenam oleh ‘The Red Devils’ di laman sendiri.

Ulasan Penulis

Perseteruan-perseteruan ataupun derbi-derbi begini dapat memeriahkan dan mewarnai lagi landskap bolasepak di sesebuah kejohanan domestik mahupun kejohanan dunia. Ia mungkin tampak kasar dan ganas, namun bagi saya, itulah yang membuatkan peminat lebih tertarik untuk melihat sesebuah derbi tersebut. Tanpa derbi-derbi sebegini, sesebuah kejohanan bolasepak mungkin tidak dapat dirasai kemeriahannya. Wallahualam.Artikel dikirimkan oleh  Sang Taming Marhaen untuk The Patriots.

RUJUKAN:

1. Britannia.com (2019). Henry VI : KING OF ENGLAND. https://www.britannica.com/biography/Henry-VI-king-of-England

2. History On The Net (2019). The War of the Roses History. https://www.historyonthenet.com/the-tudors-the-war-of-the-roses-history

3. BBC UK (2000). The War of the Roses. https://www.bbc.co.uk/programmes/p00546sp

4. Kompasiana (2016). Sejarah Perang Bunga Mawar. https://www.kompasiana.com/toko-bunga-jakarta/56c3f2b1e422bd3005aadab4/sejarah-perang-bunga-mawar

5. Faten Monster High (2015). Perang Bunga Ros. http://fatenmonsterhigh.blogspot.com/2015/11/bunga-ros-bunga-kebangsaan-england.html

6. SEJARAH IS HISTORY (2015). ENGLAND : PERANG BUNGA MAWAR or THE WARS OF THE ROSES. http://sejarahishistorystpm.blogspot.com/2015/11/england-perang-bunga-mawar-or-wars-of.html

7. PANDITFOOTBALL.com (2016). Roses Derby, “Derby” yang Melibatkan Sejarah Panjang bagi Manchester United. https://www.panditfootball.com/cerita/202237/RDK/160322/roses-derby-derby-yang-melibatkan-sejarah-panjang-bagi-manchester-united

8. talkSPORT (2019). ROSES RIVALRY Manchester United vs Leeds United: Why do the two clubs have such a fierce rivalry?. https://talksport.com/football/448749/manchester-united-leeds-rivalry-explained/


Terropterus Xiushanensis – Kala Jengking Laut China Bersaiz Anjing

Kala jengking laut besar yang bersaiz sama seperti anjing berkemungkinan pernah menjadi pemangsa utama di bahagian lantai laut di selatan China 400 juta tahun lalu. Penemuan ini merupakan sebahagian daripada kajian yang diterbitkan dalam jurnal Science Bulletin yang akan menemui pembaca pada 30 November ini.

Semasa ia ditemui oleh pengkaji arkeologi, fosil kala jengking tersebut berukuran sekitar 3.3 kaki panjang (melebihi 1 meter panjang). Fosil ini menunjukkan ia merupakan eurepterid atau artropod lama sekaligus ia mempunyai kaitan dengan labah-labah dan belangkas.

Fosil tersebut dikenal pasti sebagai Terropterus xiushanensis, ahli kepada keluarga Mixopterid. Ia merupakan sejenis eurepterid yang mempunyai lengan khas yang mempunyai struktur seperti gigi yang digunakan untuk menangkap mangsa. Menurut dua penulis kajian, Wang Han dan Profesor Wang Bo dari Institut Geologi dan Paleontologi Nanjing, Akademi Sains China, ia mirip kepada bakul tangkapan yang digunakan oleh spesies araknid untuk memerangkap mangsa mereka.

Kala jengking ini wujud pada Zaman Silurian iaitu sekitar 443 juta hingga 419 juta tahun lalu. Bagi Dr Wang Han, penemuan ini menambah pengetahuan komuniti arkeologi tentang kepelbagaian morfologi mixopterid. Sebelum ini, kebanyakan maklumat tentang mixopterid berdasarkan beberapa spesimen fosil dari Laurussia Silurain yang ditemui 80 tahun lepas.

Disebabkan statusnya sebagai pemangsa utama, Dr Wang Han dan Prof Wang Bo percaya Terropterus bukan saja pemangsa di selatan China. Bahkan, ia juga merupakan spesies mixopterid pertama yang dijumpai di benua super Gondwana selepas benua super Pangea berpecah kepada dua bahagian. Kini, ia diharap dapat membuka kepada lebih banyak penemuan fosil spesies mixopterid dan eurepterid terutama di benua Asia.

Tidak lama dahulu, pasukan pengkaji menemui satu lagi fosil kala jengking yang berukuran enam kaki panjang (1.82 meter panjang). Fosil ini mempunyai ‘topi keledar’ rangka luar yang melindungi kepalanya, badan kecil lagi licin dan lengan besar yang boleh digunakan untuk menangkap mangsa. Saintis menamakannya sebagai Pentecopterus decorahensis bersempena nama kapal Yunani lama penteconter.

Nota kaki

Penteconter – kapal pe.ra.ng Yunani di mana ia digerakkan oleh 50 orang pendayung. Antara medan pe.ra.ng laut yang pernah disaksikannya ialah Pe.ra.ng Trojan.

RUJUKAN

Pant, Anuj. (2021, 19 Oktober). Dog-sized sea scorpions roamed ancient sea floors in south China as ‘top predators’, study shows. The Independent.


Kisah Pembunuh Twiter Dari Jepun

“Aku mahu
menolong orang yang benar-benar menderita. Mohon mesej aku bila-bila masa
saja.”

 – Takahiro
Shiraishi

Pada 30 Oktober 2017, Takahiro
Shiraishi, berumur 27 tahun ditangkap atas kesalahan membunuh 8 orang perempuan
dan seorang lelaki dalam tempoh 2 bulan. Dilaporkan Shiraishi telah melakukan
serangan seksual ke atas 8 perempuan tersebut sebelum mereka dibunuh.

Dalam kalangan mangsa, 4 orang
daripadanya berumur 17 tahun. Selebihnya berumur 20 tahun ke atas.

Pembunuh bersiri seperti Shiraishi
mungkin tidak begitu mengejutkan kalau mahu dibandingkan dengan Luis Garavito
yang telah membunuh seramai 138 orang, Yang Xinhai seramai 67 orang dan
Alexander Pichushkin seramai 48 orang.

Yang menariknya tentang kes Shiraishi
ini adalah, dia tidak mencari mangsa untuk membunuh. Tetapi mangsa mencari dia
untuk dibunuh. Mangsa tersebut adalah individu yang telah tertekan dengan hidup
dan mahu mengakhiri hidupnya.

Shiraishi menjadikan pekerjaan
membunuh individu yang nak membunuh diri ini sebagai bentuk perniagaan. Malah,
dia pernah menerima bayaran sebanyak 3400 pound sterling daripada seorang
mangsa.

Shiraishi menjadikan laman Twitter-nya
untuk menarik pelanggan. Shiarishi pernah menyatakan, “Gejala buli ada di mana-mana. Di sekolah dan di tempat kerja.”

“Di luar sana
pasti ramai orang yang sedang menderita sehingga cuba mahu bunuh diri. Cuma kes
mereka tidak dilaporkan saja. Aku mahu tolong orang macam itu.”

Shiraishi menggunakan pelbagai bentuk
perkataan di laman media sosialnya untuk menarik mangsa untuk dibunuh. Dilaporkan,
ketika kecil, Shiraishi seorang kanak-kanak normal. Pendiam tetapi pandai
bersosial dengan jiran-jiran. Dalam pelajaran pun biasa-biasa aje. Tidaklah
begitu cemerlang, dan tidaklah teruk sangat.

Dia gemar bersukan. Jarang bercerita pasal diri sendiri. Hanya mendengar sahaja perbualan orang lain. Shiraishi dikatakan pernah main cekik-cekik dengan rakan-rakannya dan pernah pengsan akibat permainan tersebut. Kebetulan, mangsa-mangsa Shiraishi pun dibunuh dengan kaedah yang sama iaitu dicekik.

Shiraishi pernah bercinta dengan
seorang wanita. Menurut wanita ini, Shiraishi seorang yang lemah lembut
pewatakannya. Selepas dia tamatkan persekolahan, dia pernah bekerja di sebuah
pasaraya selama 2 tahun. Selepas itu, dia bekerja sebagai peninjau mencari
gadis-gadis untuk dijadikan pelacur sebuah kelab di Kabukicho. Dia pernah dipenjarakan
sebab pekerjaan ini.

Sikap Shiraishi mula berubah sewaktu
dia cakap kepada ayahnya, “Aku tak tahu
kenapa aku hidup.”

Kemudian, waktu inilah dia mula bangunkan banyak akaun Twitter dan mempromosi dirinya sebagai ‘Tukang Gantung Profesional’ (Professional Hangman). Dia melaporkan, dia akan terus bunuh mangsanya sejurus bertemu. Pihak polis menemui 240 serpihan tulang yang dimiliki oleh 9 mangsa Shiraishi termasuk kepala dan anggota badan yang lain. Rumah dia mungkin dijadikan sebagai tempat untuk Shiraishi hilangkan bukti. Mungkin sebab ini jiran-jiran pun mula terhidu benda-benda busuk dari rumah Shiraishi sendiri.

Selain daripada memenuhi kemahuan
mangsa untuk membunuh diri, Shiraishi juga menjadikan ‘kerjaya’ ini untuk
memenuhi kemahuan seksual. Ketika ditemuduga oleh Jiji Press, Shiraishi menyebut mangsa sebagai ‘objek kemahuan’ (object of desire). Setiap kali Shiraishi
diminta untuk ditemuduga, dia akan meminta sejumlah wang.

RUJUKAN:


Dance Mania: Wabak Menari Sehingga Meninggal Dunia

Dance Mania, atau dikenali dengan nama St. John’s Dance dan St. Vitus Dance ialah fenomena aneh yang terjadi pada abad ke-14 dan ke-17 Masihi yang hanya berlaku di Eropah.

Fenomena ini terjadi akibat ramai rakyat tiba-tiba menari di atas jalan selama berjam-jam, seharian sehinggalah berbulan-bulan sampai si penari pengsan akibat kepenatan atau paling teruk, meninggal dunia akibat serangan jantung atau strok.

Pertama kali Dance Mania ini menghantui rakyat Eropah ialah pada 24 Jun 1374 di Aachen, Jerman selepas beberapa dekad dari Wabak Hitam. Dalam kesusasteraan, penghidap Dance Mania digambarkan sebagai wanita yang seolah-olah mengalami histeria padahal bukan wanita saja alami penyakit tarian ini. Warga lelaki dan kanak-kanak juga tidak terlepas dari jangkitan aneh ini.

Benarkah berlaku wabak aneh sebegini?

ASAL-USUL DANCE MANIA

Menurut buah mulut masyarakat, Dance Mania terjadi akibat sumpahan dari wali Kristian bernama St. John the Baptist atau St. Vitus, dan dari sinilah nama mereka diambil sebagai nama wabak tarian ini.

isahnya bermula dari tahun 1278, di mana 200 orang warga Jerman menari terlalu rancak di atas jambatan yang melintangi Sungai Maas sehingga roboh. Ramai penari telah meninggal dunia akibat insiden itu dan mereka yang terselamat dibawa ke chapel dan dirawat oleh St. Vitus sehingga sembuh.

Kisahnya tidak tamat di situ saja. Ia ‘terjangkit’ sehingga berlaku di Itali, Luxembourg, Perancis, Jerman, Belanda, dan Switzerland selama 3 abad. Terdapat banyak teori yang menyebabkan Dance Mania ini terjadi, salah satunya ialah keracunan kulat ergot sehingga rakyat alami halusinasi.

KULAT ERGOT PENYEBAB BERLAKU DANCE MANIA?

Kita kena fahami dahulu tentang kulat ergot ini sebelum konklusikan bahawa kulat ini adalah penyebabnya. Kulat ergot biasanya menjangkiti di padi rumput dan jadikannya sebagai perumah. Spesis Claviceps purpura ialah spesis kulat ergot yang menjangkiti padi oat dan inilah spesis yang menyebabkan Dance Mania berlaku.

Setibanya musim bah atau tumbesaran padi, keadaan tanah yang lembap memberikan peluang kepada kulat C. purpura untuk membesar dengan pantas. Kulat ini mempunyai bahan kimia yang toksik dan bersifat psiko-aktif, termasuklah asid lysergic dan ergotamine yang digunakan sebagai bahan penghasilan dadah sintetik LSD dalam perubatan moden.

Jika terdedah kepada spesis kulat ini, pesakit akan mengalami simptom seperti kekejangan saraf, delusi psikotik, dan sawan.

Jika benar Dance Mania terjadi akibat jangkitan kulat C. purpura, adalah mustahil kerana pada waktu jangkitan berlaku belum berlaku musim bah dan tidak ada simptom-simptom berkaitan. Dan penjelasan yang mematahkan jangkitan kulat ergot ialah ibadah pengampunan dosa yang melampau oleh golongan Kristian yang bermigrasi ke Eropah selepas Wabak Hitam. Dikatakan mereka melakukan ibadah puasa dan menari secara berterusan menyebabkan mereka alami halusinasi, pengsan, dan menggelupur.

DANCE MANIA IALAH FENOMENA SOSIAL

Berkemungkinan juga Dance Mania terjadi akibat permasalahan dan kesakitan mental besar-besaran jika mengambil kira punca amalan ibadah melampau, bukanlah akibat keracunan kulat ergot. Ramai penyelidik bersetuju bahawa inilah puncanya jika melihat wabak ini melalui perspektif masalah mental, sehingga fenomena ini dipanggil dengan nama ‘penyakit psikogenik besar-besaran’.

Jika wabak ini ialah fenomena sosial, semestinya para pesakit akan alami simptom yang sama tanpa punca, lalu menjangkiti orang lain dalam jumlah yang besar. Ia seperti histeria besar-besaran jika mengikut pemahaman kita yang lahir dalam generasi terkini.

Pada tahun 1962, berlaku wabak ketawa Tanganyika yang kemudian terjadi histeria besar-besaran di Tanzania. Ia dimulai dengan ketawa tanpa berhenti oleh rakyat sehingga pengsan, masalah pernafasan, dan menangis. Bermula dari kalangan pelajar sekolah perempuan kemudian terjangkit ke seluruh sekolah, terus menyebar ke seluruh kampung. Selama 18 bulan baru wabak ketawa ini berhenti secara beransur-ansur.

Para ahli psikologi cuba menjawab persoalan bagaimana kedua-dua fenomena aneh ini boleh mewujudkan histeria besar-besaran. Antara teori kemukakan ialah penyebaran berita tidak benar, kegusaran dan keseronokan yang melampau, kepercayaan budaya, sosial, dan politik, dan stress. Walaupun masih tiada jawapan konkrit, namun kita harus akui bahawa wabak psikologi ini tetap menghantui dunia dengan misterinya sendiri.

RUJUKAN:

Mingren, Wu. 12 December 2021. Dance Until You Drop: The Mysterious Case of Medieval Dance Mania. Ancient Origins.


Betul Ke Piranha Makan Orang?

Sebut saja ikan piranha, kita membayangkan kumpulan ikan pemakan daging Amazon yang makan dengan rakus setiap kali mendapat mangsanya. Reputasi ikan ini diperkukuhkan lagi dengan kisah-kisah aneh sama ada fiksyen atau dunia sebenar dari filem You Only Live Twice hinggalah anekdot Presiden Theodore Roosevelt. Hakikatnya, ikan piranha sama sekali berbeza dengan apa yang digambarkan.

Menurut pakar-pakar perikanan, ikan piranha sebenarnya lebih kepada ikan pembangkai dan diet makanan mereka ialah rumpai air, buah hutan yang jatuh ke dalam air, biji benih, bangkai haiwan yang masuk ke dalam air, Crustacea dan ikan kecil. Ini bermakna dalam soal makan, mereka memilih makanan yang sesuai dengan saiz mereka.

Haiwan ini biasanya dijumpai di dangkalan dan mengikut anggapan ramai, kawasan ini menjadi pilihan kerana mudah mendapatkan mangsa. Selain itu, ikan piranha suka bergerak dalam kumpulan besar agar dapat mengelak menjadi mangsa mudah pemangsa-pemangsa lain seperti buaya, burung dan ikan besar lain termasuk arapaima.

Piranha biasanya berusaha mengelak daripada manusia sekiranya dikesan berada dalam air. Tetapi ia boleh meny3r4ng manusia dalam beberapa keadaan seperti merasa ter4nc4m, kekurangan makanan terutama semasa musim kering, simbahan semasa berenang atau terjun atau musim mengawan. Bagi piranha, simbahan sebegini biasanya dianggap sebagai waktu makan kerana pada ketika itulah, makanan seperti buah atau bangkai haiwan jatuh ke dalam air.

Spesies ikan piranha yang paling agresif ialah Piranha Perut Merah yang meny3r4ng bila ter4nc4m atau mengalami kekurangan makanan. Sementara ikan piranha hitam pula mempunyai gigitan yang paling kuat dalam kalangan haiwan vertebra di muka bumi. Pengalaman ini dirasai sendiri oleh pemancing ekstrem dan ahli biologi Jeremy Wade semasa berada di Amazon untuk episod terawal program River Monsters.

Wade berdepan piranha di Amazon:

Ikan piranha mempunyai struktur badan yang berotot dan gigi tajam yang berupaya mencarik mangsanya dengan mudah.

Bagi para penghuni Amazon, suka atau tidak, Lembangan Amazon merupakan sebahagian daripada nadi kehidupan mereka. Bagi penghuni Amazon terutama dari puak-puak orang asli, inilah tempat mereka mencari rezeki. Sementara hutan hujannya pula membekalkan nutrien dan pokok-pokok sebagai habitat kepada penghuni liarnya.

Bagi para nelayan, mereka amat berhati-hati dengan piranha kerana piranha diketahui menggigit jala mereka sehingga putus atau mengakibatkan kecederaan sekiranya dikendalikan tanpa perlindungan. Manakala bagi penduduk, mereka tiada masalah berenang di Amazon dengan syarat bahagian-bahagian sensitif mereka terlindung kerana itulah sasaran mudah piranha.

Bagi yang mahu berenang, pakar-pakar menasihatkan sebarang renangan hendaklah dibuat tanpa sebarang bunyi. Ini kerana piranha amat tertarik dengan aktiviti-aktiviti di luar kebiasaan yang biasanya dianggap sebagai waktu makan. Selain itu, perenang juga dinasihatkan mengelak menggunakan lampu suluh atau tidak bercakap semasa berenang.

Sekiranya seseorang itu mengalami kecederaan, usahlah mencuba nasib berenang di Amazon. Darah dianggap sebagai petanda sasaran mudah piranha kerana haiwan atau individu yang cedera tidak boleh melarikan diri dengan pantas. Begitu juga sebarang simbahan atau percikan dalam air yang dianggap satu lagi tanda mangsa mudah oleh piranha.

Jadi, apakah ini bermakna piranha berb4h4ya kepada manusia? Bergantung kepada musim mana semasa seseorang itu di Amazon. Jika anda berada di Amazon semasa musim kering atau musim mengawan, ya, itulah masa yang sepatutnya dielakkan. Tetapi gigitan mereka tidaklah sampai ke tahap membawa m4ut dan ia hanya bersifat amaran semata-mata dengan harapan manusia menjauhkan diri.

Jadi, mengapa piranha selalu dipersalahkan untuk sebarang s3r4ngan manusia yang membawa m4ut? Sudah tentunya mitos haiwan ini merupakan pemakan manusia seperti digembar-gemburkan oleh media. Dalam kebanyakan kes, kebanyakan mangsa sudah kembali ke negeri cacing dan ikan ini hanya mengambil kesempatan merebut ‘lauk’ mudah di depan mata.

Justeru, sebarang paranoia tentang ikan ini patut dihentikan. Ikan piranha tidak akan meny3r4ng manusia kecuali atas sebab seperti musim kering yang mengakibatkan kekurangan makanan, d4r4h atau kecederaan, provokasi atau simbahan dalam air.

RUJUKAN:

PiranhaGuide. (2019). Do Piranhas Eat Humans?. https://piranhaguide.com/do-piranhas-eat-humans/


Berakhirnya Perang Tapi Sukarnya Mencapai Keamanan

yang diraih boleh membawa kepada penamatan konflik seperti kempen peperangan pihak Bersekutu dalam Perang Dunia Kedua (WWII). Dan ada kemenangan membawa kepada kekalahan teruk seperti dialami pemimpin Carthage, Hannibal selepas berjaya mengalahkan tentera Rom di Cannae. Atas sebab itu, kedua-dua pihak yang bertelagah memilih untuk mengadakan gencatan senjata dan seterusnya, perjanjian damai untuk mengelak kerosakan lebih teruk pada kedua-duanya. Tidak semua gencatan senjata berakhir dengan penamatan permusuhan.

Permusuhan kedua-dua negara ini ada naik dan turun. Kekalahan Rusia dalam Perang Rusia-Jepun merupakan satu babak hitam dalam sejarah Rusia dan ia membawa kepada kejatuhan Tsar Nicholas II dari Dinasti Romanov. Selain itu, ini mengakibatkan Rusia kehilangan bahagian selatan Pulau Sakhalin kepada pihak Jepun menerusi Perjanjian Portsmouth yang dimeterai pada tahun 1905. Walaupun Jepun menduduki sebelah kawasan Timur Jauh Rusia pada tahun 1920-an untuk menyokong kepimpinan White Rusia terhadap kelompok Bolshevik selepas Perang Saudara Rusia tercetus, mereka tidak mengilhak kawasan tersebut dan keluar pada pertengahan 1920-an.

Permusuhan kedua-dua negara ini tiada selepas Pertempuran Khalkin Gol yang menamatkan Perang Sempadan Rusia-Jepun pada tahun 1939. Ini mendorong kedua-dua pihak memeterai Pakatan Neutral Jepun-Rusia pada 13 April 1941 oleh Menteri Luar Jepun, Yosuke Matsuoka dan Menteri Luar Rusia, Vyachezlav Molotov. Bila WWII hampir ke penghujungnya, pihak Soviet memenuhi janji yang dibuat kepada pihak Amerika Syarikat selepas Deklarasi Potsdam dengan mengisytiharkan perang ke atas Jepun. Tentera Soviet menduduki Kepulauan Kuril melalui satu operasi antara 18 Ogos hingga 3 September 1945 dengan penduduk Jepun dipindahkan keluar secara berperingkat-peringkat dalam tempoh dua tahun.

Jadi pada zaman aman ini, adakah ada perjanjian damai antara Jepun dengan Rusia pasca-WWII? Jika anda merujuk kepada Perjanjian San Francisco yang dimeterai pada tahun 1951, jawapannya tidak. Ini kerana satu perkara yang menimbulkan kemarahan Jepun ialah keengganan Rusia melepaskan Kepulauan Kuril berdasarkan Persidangan Yalta dan Deklarasi Kaherah. Dalam kedua-dua perjanjian tersebut, Jepun diarah melepaskan semua tanah jajahan yang diambil secara ganas dan tamak. Jepun berhujah Kepulauan Kuril tidak termasuk dalam wilayah-wilayahnya yang dirampas secara ganas dan tamak, maka ia seharusnya dipulangkan kembali kepada Jepun dan bukannya terus dikawal pihak Rusia.

Kedua-dua pihak cuba menamatkan ketegangan dengan menamatkan pengisytiharan perang dan pemulihan hubungan diplomatik pada tahun 1956. Malah Jepun bersedia menerima tawaran Soviet memulangkan Pulau Shikotan dan Pulau Habomai sebagai pertukaran kepada melepaskan tuntutan ke atas Pulau Iturup dan Kunashiri. Bagaimanapun, tindakan Amerika Syarikat masuk campur dengan enggan melepaskan Okinawa kepada Jepun memaksa negara Matahari Terbit itu menolak tawaran yang dibuat Moscow. Pertikaian berkenaan Pulau Sakhalin ini menyebabkan kedua-duanya sukar menyempurnakan perjanjian damai itu.

Selepas rejim Nazi Jerman yang dipimpin Laksamana Karl Donitz menyerah kalah kepada pihak Bersekutu pada Mei 1945, negara tersebut menyaksikan ia dipecahkan kepada empat bahagian di mana ia ditadbir oleh Amerika Syarikat, Britain, Perancis dan Kesatuan Soviet berdasarkan Persidangan Potsdam. Malangnya, keempat-empat negara berkenaan gagal memenuhi terma Potsdam dan mula memburu agenda mereka sendiri.

Dan untuk merumitkan lagi keadaan, tiada entiti yang diiktiraf sebagai wakil rasmi Jerman untuk menamatkan situasi perang dengan negara-negara berkenaan lebih-lebih lagi dengan kemunculan Perang Dingin. Kecurigaan dan permusuhan terhadap Soviet lebih-lebih lagi menerusi pengenalan Doktrin Truman pada tahun 1947 ini akhirnya membawa kepada penubuhan Jerman Timur yang pro-Soviet dan Jerman Barat yang pro-Barat. Penamatan perang hanya berakhir selepas kedua-duanya kembali disatukan sebagai satu negara pada tahun 1990. Situasi ini juga membolehkan Amerika Syarikat meletakkan tenteranya di Jerman Barat.

Apabila Perang Rusia-Jepun tercetus pada tahun 1904, Montenegro yang merupakan sekutu Rusia ketika itu turut sama mengisytiharkan perang ke atas Jepun. Bagaimanapun, negara tersebut tidak menghantar tentera berperang dalam peperangan tersebut. Sebaliknya, ramai warga Montenegro menawarkan diri bertempur dengan menyarung uniform tentera Rusia dan terlibat dalam kempen mereka di Manchuria. Selepas Rusia dan Jepun memeterai Perjanjian Portsmouth, Montenegro dikecualikan daripada perjanjian tersebut dan situasi perang terus hangat antara kedua-dua negara.

Selepas Montenegro diserap dan menjadi sebahagian daripada Kerajaan Diraja Yugoslavia pada tahun 1911 dan Republik Persekutuan Sosialis Yugoslavia pasca-WWII, isu tersebut dilihat semakin dilupakan. Isu ini kembali timbul selepas Montenegro berjaya mendapat kemerdekaan dari Serbia melalui satu referendum yang dijalankan pada tahun 2006. Isu tersebut dianggap selesai apabila Tokyo mengiktiraf kemerdekaan Montenegro dan mengisytiharkan perang antara kedua-dua negara sudah berakhir.

Sesetengah perang mungkin berlaku selama beberapa tahun atau paling lama berdekad-dekad. Tapi ada satu perang yang digelar perang paling lama di dunia dan ini membabitkan Belanda dan sebuah pulau kecil yang dikawal Britain iaitu Pulau Scilly. Ia sebenarnya sebahagian daripada konflik Perang Saudara Inggeris membabitkan kelompok penyokong Raja Charles II dengan penyokong gerakan Parlimen yang diketuai Oliver Cromwell. Belanda memutuskan untuk menyokong Cromwell, satu keputusan yang menimbulkan kemarahan penyokong Raja Charles II. Akibatnya mereka mengganggu pergerakan kapal Belanda sekitar Selat Inggeris.

Menjelang tahun 1651, kebanyakan kawasan sudah ditawan oleh pasukan Cromwell kecuali Cornwall dan Scilly yang masih berada di bawah Charles II. Dalam kekecohan tersebut, Belanda mengambil kesempatan dengan mendesak baginda membayar kos ganti rugi kapal dagang mereka yang hilang akibat serangan yang dilancarkan di Selat Inggeris. Mereka enggan melayan permintaan Belanda dan sebagai tindak balas, Amsterdam menghantar Laksamana Maarten Tromp ke Pulau Scilly pada 30 Mac tahun sama. Sesetengah mendakwa Tromp bertindak mengisytiharkan perang ke atas pulau tersebut selepas mendapat lampu hijau dari Amsterdam atau mengepung Scilly semasa menunggu pengisytiharan perang rasmi dari kerajaan Belanda.

Pada Jun 1651, pasukan Cromwell berjaya menguasai keseluruhan Britain dan menghantar Laksamana Robert Black untuk mendesak penyerahan kalah pasukan Charles II. Menyedari situasi tidak lagi menyebelahi mereka, pasukan tentera laut baginda menyerah kalah dan kepungan ke atas Scilly ditarik balik. Semasa Tromp berangkat pulang, beliau lupa menarik balik pengisytiharan perang ke atas Scilly dan situasi ini berlarutan lebih tiga abad.

Pada tahun 1985, seorang sejarawan Scilly bernama Roy Duncan merasa ingin tahu dengan situasi ini dan berhubung dengan Kedutaan Belanda di London. Selepas mendapat tahu pertanyaan berkenaan, beberapa dokumen yang didedahkan mendapati wujud situasi perang antara Belanda dengan Pulau Scilly. Setahun selepas itu, Duta Belanda ke Britain, Jonkheer Huydecoper menandatangani perjanjian damai antara Belanda dengan pulau tersebut. Huydecoper turut bergurau dengan berkata, “Untuk tahu kisah ini bermakna kami boleh menyerang pada bila-bila masa.”

Semua penggemar sejarah Rom pasti arif berkenaan Perang Punic, tiga siri peperangan membabitkan dua kuasa maritim ketika itu iaitu Rom dan Carthage. Perang tersebut bukan saja menyaksikan kemerosotan Carthage sebagai kuasa maritim tetapi juga kebangkitan Rom sebagai empayar paling berkuasa di Laut Mediterranean. Dan semua sedia maklum, tiada sebarang perjanjian damai dimeterai antara kedua-dua belah pihak selepas Rom memutuskan memusnahkan pelabuhan Carthage yang juga ibu kota kerajaan tersebut, membunuh populasi rakyat dan menjadikan mana-mana yang terselamat sebagai hamba.

Pada akhir abad ke-20 atau lebih tepat tahun 1985, satu perjanjian damai dimeterai secara rasmi membabitkan Datuk Bandar Rom, Ugo Vetere dengan Datuk Bandar Tunis, Chedli Kilbi. Perjanjian tersebut disusuli dengan perjanjian persahabatan dan kerjasama antara kedua-dua bandar tersebut. Jika anda rasa perang antara Scilly dengan Belanda mengambil masa lebih tiga abad, situasi perang antara Rom dengan Carthage ini pula mengambil masa dua milenia iaitu 2,000 tahun!

SUMBER


Surat-Surat Tertua Bertulisan Jawi

Selepas Melaka dikuasai Portugis 1511, warisan & budaya Melayu terus berkembang luas ke segenap Nusantara. Apa yang ditinggalkan Melaka walau ada yang dicuri, dibawa lari malah dimusnahkan Portugis, ia tidaklah hilang dan lupus dengan tumbangnya Kesultanan Melaka.

1. Dimulakan dengan pantun;

“Kalau roboh Kota Melaka,
Papan di Jawa hamba dirikan,
Kalau sungguh bagai dikata,
Nyawa dan badan hamba serahkan.”

Jawa di sini bukan bermaksud Kepulauan Jawa atau orang Jawa semata2, sebaliknya mewakili segenap kepulauan Indonesia moden hari ini.

2. Pada satu ketika, Kepulauan Indonesia moden hari ini adalah inkubator kepada banyak kerajaan2 awal di Nusantara. Misalnya Majapahit, Kesultanan Aceh, Demak, Goa, Cirebon, Luwu, Jambi dan banyak lagi pernah wujud sebelum, semasa malah lebih banyak muncul selepas Melaka jatuh.

3. Kesultanan Ternate misalnya wujud dalam tempoh 1257–1914. Apabila Melaka jatuh ke tangan Portugis, kerajaan ini sedar akan potensi dan ancaman yang dibawa Portugis. Apa yang menarik, Ternate tegas dan kekal menggunakan Jawi untuk memulakan hubungan pertamanya dengan Portugis.

4. Ada 2 warkah surat dalam Jawi oleh Sultan Ternate, Sultan Abu Hayat kepada Raja Portugal, John III, pada 1521-1522. Surat tertua yg ditulis dalam Jawi kepada Raja Portugal ketika itu John III. Bagaimana John III nak faham apa yang disampaikan oleh Sultan Ternate ketika itu?

5. Mestilah dengan utusan yang membawa surat tersebut ke hadapan baginda Raja Portugal. Kerana itu yang menjadi utusan raja-raja Melayu terdahulu adalah yang dipercayai dan bukan calang-calang handalnya, mahir berbahasa dan menterjemah, malah lebih pandai pula berdiplomasi.

6. Utusan ini bukan sahaja membawa khabar, tetapi imej dan nama baik kerajaan yang diwakilinya. Di bawah adalah gerombolan Sultan Ternate, Sultan Said Berakat (1583-1606) menziarahi Masjid Gammelame pada 1559. Mungkin Solat Aidiladha kerana laskar di depan ada memikul kambing.

7. Surat Kerajaan Ternate kepada Portugal yang asal kini ada di Muzium Lisbon, Portugal. Aku tau kau semua merangkak namati baca Jawi dalam surat ni, sama macam aku, jadi aku sertakan transliterasi Ruminya bersama surat tu nanti, sebelah-menyebelah.

8. Surat pertama menceritakan konflik serantau yang melibatkan kerajaan Ternate & krisis dalaman tentang kematian raja mereka dek diracun. Kisah ini dikongsi bagi menunjukkan ‘vulnerability’ Ternate ketika supaya dilihat mahu bersekutu dan mendapat ehsan dengan Raja Portugal.

9. Ia seakan mendedahkan kelemahan kerajaan Ternate, tapi ternyata ia inisiatif bijak. Ternate tidak diserang Portugal kerana John III sedar Ternate bukanlah ancaman, lebih2 lagi ketika Portugis sedang berusaha mempertahankan Kota Melaka yang baru masuk 10 tahun dikuasai mereka.

10. Portugis dalam tempoh itu masih belum menyiapkan lagi A Famosa, malah sentiasa pula diancam gerakan subversif dari dalam kota juga sabotaj dari Melayu yang berkubu di luar sempadan wilayah Kota Melaka.

11. Sultan Ternate sedar dengan kejatuhan Melaka, mereka mahu mengambil kesempatan untuk menjadi pemain penting dalam laluan rempah di Alam Melayu ketika itu.

12. Surat kedua pula jika diteliti lebih merupakan permintaan baginda Tuanku Sultan Ternate kepada Raja Portugal untuk membantu mereka melengkapkan pertahanan, persenjataan sekaligus memperkuatkan armada laut Ternate dari ancaman kerajaan lain.

13. Masalahnya, dah transliterasi terus ke Rumi pun, masih tak boleh nak faham sepenuhnya isi kedua-dua surat ni. Jadi fahamlah kita betapa susahnya pengkaji sejarah untuk meneliti dokumen-dokumen sejarah lama sebegini, menjadikan pengetahuan Jawi bukan lagi satu pilihan, tetapi keutamaan.

14. Jika kita tak tahu Jawi, macam mana nak tahu sejarah bangsa, sekaligus sejarah negara kau sendiri dari dokumen dan surat-surat lama sebegini? Ini salah satu kelebihan mempelajari tulisan Jawi. Memahami jatidiri agama dan bangsa sendiri serta asas pembinaan negara.

15. Kerajaan Ternate berpusat di Kepulauan Malukua dalah bukti betapa kerajaan Melayu terawal tidaklah bergantung harap dan ikut runtuh bersama Melaka. Mereka menyubur dan membawa panji agama dan bangsa, memelihara Jawi & memastikan survivabiliti Melayu terus terpelihara.


Spinosaurus – Pemangsa Terbesar Pra-Sejarah Pemburu Ikan Terhebat

Spinosaurus merupakan haiwan pemangsa pra-sejarah yang masih kurang diketahui oleh pengkaji paleontologi. Diperkenalkan dalam filem Jurassic Park III, fosil dinosaur ini pertama kali dijumpai di Mesir sekitar 1910-an. Tetapi saintis baru mengetahui bahawa spinosaurus juga cekap memburu ikan dalam air.

Sebelum ini, ramai pakar paleontologi berspekulasi dinosaur yang wujud pada akhir era Cretaceous itu mampu memburu haiwan akuatik. Cuma yang menjadi perdebatan ialah sama ada spinosaurus mampu berenang dalam air atau sekadar menyambar mangsa pada kedalaman air yang cetek.

Bagi menguji sama ada ia memang berupaya berenang dalam air, sepasukan pengkaji diketuai Dr Nizar Ibrahim menguji ketumpatan dinding tulang spinosaurus dan baryonyx sebelum membandingkannya dengan ketumpatan dinding tulang haiwan yang masih wujud dan pupus.

Dan hasilnya, spinosaurus berkongsi ketumpatan dinding tulang sama dengan penguin. Ini menunjukkan spinosaurus menghabiskan banyak masa dalam air dan memburu haiwan akuatik. Ia juga mengesahkan spinosaurid – kumpulan yang mengandungi spinosaurus dan dinosaur yang sama jenis dengannya sebagai satu-satunya dinosaur selain burung yang beradaptasi dengan kehidupan dalam air.

Terdapat banyak ciri yang menyokong teori ini. Pertama, ketumpatan dinding tulang ini berperanan sebagai balast yang dapat menjimatkan tenaga spinosaurus bila menyelam dalam air. Tetapi dalam kes haiwan tertentu seperti gajah dan dinosaur jenis sauropod, ketumpatan tulang yang tinggi bertujuan menyokong badan haiwan-haiwan ini yang besar.

Tidak semua dinosaur dari keluarga spinosaurid mempunyai keupayaan sama seperti spinosaurus dan baryonyx. Suchomimus yang hidup sekitar kawasan Afrika dan diketahui mempunyai gigi panjang persis buaya mempunyai tulang berongga. Suchomimus juga memburu di permukaan air tanpa perlu berenang seperti spinosaurus.

Kedua, ketumpatan tulang yang dimiliki spinosaurus membantunya kekal dalam air untuk tempoh masa lama sebelum kembali ke darat. Bagi penyelidik Matteo Fabbri, kelebihan ini menjadikan spinosaurus sama seperti penguin dan buaya. Ini kerana haiwan-haiwan ini bukan sekadar mampu menyelam dan berenang dalam air tetapi mampu berjalan di daratan.

Di sebalik kelebihan ini, pakar paleontologi Kiersten Formoso dari University of South California (USC) berpandangan terdapat perbezaan antara spinosaurus dengan haiwan darat yang mampu hidup dalam air. Antaranya ialah ia mempunyai badan yang panjang dan kurus – haiwan akuatik pula mempunyai badan berbentuk bulat dan rata.

Selain itu, dinosaur jenis theropod seperti spinosaurus mempunyai badan lebih tegap jika dibandingkan dengan haiwan semi-akuatik lain – sesuatu yang boleh melambatkan renangannya dalam air. Spinosaurus juga bernafas melalui pundi udara sekaligus menyukarkan ia menyelam terlalu lama.

Tetapi semua ini berubah dengan melihat tapak fosil spinosaurus yang ditemui Dr Nizar di kawasan Sahara, Maghribi pada 2014. Pada lapisan batu sama yang memelihara fosil spinosaurus, terdapat juga fosil ikan pra-sejarah yang bergerak perlahan. Dr Nizar percaya ikan sebegini merupakan sasaran pilihan spinosaurus di kawasan habitatnya.

Ketika ini, fokus terbaru kajian beliau ialah melihat bagaimana spinosaurus dapat menyelam dalam air semasa menangkap ikan. Sementara satu kajian lain yang membandingkan dinosaur itu dengan spesies mamalia dan reptilia akuatik sedang dijalankan. Kajian kedua ini dijangka mendedahkan lebih banyak maklumat tentang haiwan pemangsa terbesar dalam era pra-sejarah.

RUJUKAN

James, L. (2022, 23 Mac). Spinosaurus: Largest prehistoric predator was ‘water-loving’ dinosaur which swam to hunt fish. The Independent.

Greshko, M. (2022, 24 Mac). Spinosaurus had penguin-like bones, a sign of hunting underwater. National Geographic.

Ilustrasi: Davide Bonadonna


Polisi Ekonomi Khalifah Umar Abdul Aziz Yang Dirindui

Semua sedia maklum pencapaian Khalifah Umar bin Abdul Aziz selepas mengambil alih pemerintahan dari Sulaiman bin Abdul Malik. Walaupun tempoh pemerintahannya hanya bertahan selama 30 bulan, tempoh tersebut merupakan tempoh paling makmur dalam sejarah pemerintahan kerajaan Bani Umayyah.

Selain didorong oleh keperibadian baginda yang warak, era tersebut turut dipengaruhi oleh beberapa polisi yang dimansuhkan dan digantikan dengan polisi yang bukan saja mesra rakyat tetapi juga mesra ekonomi.

Mewujudkan suasana pertumbuhan ekonomi yang sihat

Sebelum mengambil alih sebagai khalifah, Umar menyedari sikap khalifah-khalifah sebelumnya termasuk Sulaiman yang membebankan rakyat ketika itu. Dengan sistem ekonomi yang disifatkan tidak munasabah dan tidak memihak kepada rakyat, bukan sekali dua baginda membangkitkan perkara ini kepada pengetahuan Sulaiman tetapi tidak dilayan.

Atas sebab itu, selepas menaiki takhta menggantikan khalifah sebelumnya, salah satu matlamat Umar ialah mewujudkan suasana ekonomi yang bukan saja sihat tetapi juga adil kepada rakyat.

Antara perubahan polisi yang diperkenalkan baginda ialah melarang gabenor-gabenor dan pegawai-pegawai kerajaan memonopoli aset-aset dan kekayaan negara. Selain itu, Umar turut mengeluarkan arahan tegas melarang mereka merampas harta orang awam secara zalim. Harta-harta yang dirampas sebelum perlaksanaan undang-undang baru itu dikembalikan semula kepada pemiliknya yang asal.

Sekiranya ada yang memerlukan siasatan lanjut, hasil siasatan akan diumumkan kepada orang awam bagi memudahkan pemilik-pemilik yang terkesan dapat menuntut semula harta mereka. Namun sekiranya itu tidak berhasil dan tiada siapa yang menuntutnya, maka harta tersebut akan diambil alih oleh kerajaan dan dimanfaatkan untuk kepentingan awam.

Selain mengadakan perubahan polisi, Umar turut melaksanakan pembangunan kemudahan awam seperti jambatan, jalan raya, perigi-perigi dan sistem saliran. Namun dalam kesibukan perlaksanaan projek sebegini, ia dilaksanakan tanpa mengambil satu sen pun dari masyarakat di sesebuah kawasan.

Malah sebagai tanda ketegasan baginda dalam soal ini, satu arahan dikeluarkan di mana gabenor-gabenor dan pegawai-pegawai kerajaan tidak mengambil kesempatan dengan mengutip cukai daripada penduduk atas alasan membiayai projek pembangunan.

Usaha begini secara tidak langsung menggalakkan orang ramai melibatkan diri dalam bidang perniagaan dan perdagangan. Kesannya, ia menambah dana baitulmal atau perbendaharaan negara terutama dari hasil zakat dan usyur/cukai perniagaan. Ini juga mengakibatkan lebih ramai orang zimmi memeluk Islam.

Tindakan Umar mewujudkan suasana ekonomi yang sihat bukan saja menambahbaik pertumbuhan ekonomi negara tetapi juga terhasil dari pengetahuan yang ditimba bersama ramai ulama termasuk pengasas mazhab Maliki dan guru Imam as-Syafie, Imam Malik bin Anas rahimahullah. Ini membolehkan baginda menyusun semula pengurusan kewangan negara menjadi lebih baik semasa era pemerintahan baginda.

Pengukuhan dana baitulmal

Semasa era pemerintahan baginda, antara dana yang masuk ke baitulmal ketika itu ialah zakat, usyur, jizyah, kharaj/cukai tanah, satu perlima hasil rampasan perang dan fa’i. Pertambahan jumlah zakat yang memasuki baitulmal berlaku berikutan pertambahan pendapatan dari sektor perniagaan, perdagangan dan pertanian.

Ia juga turut ditambah oleh pertambahan golongan zimmi yang memeluk Islam di mana dari situ, ia menambah bilangan orang Islam yang berzakat. Semasa era pemerintahan Umar ini menyaksikan satu fatwa berkenaan pengembangan undang-undang zakat bagi perdagangan ikan dan madu turut menyumbang kepada pertambahan dana zakat.

Tidak seperti era khalifah-khalifah lain, baitulmal dipenuhi dengan wang zakat sehinggakan pada ketika itu, tiada siapa yang layak menerima zakat. Yahya bin Said, salah seorang gabenor yang berkhidmat semasa era baginda berkata:

“Aku dihantar Umar bin Abdul Aziz untuk mengutip zakat di Afrika. Selepas aku mengumpulnya, aku merancang untuk mengagihkannya kepada golongan fakir miskin. Tetapi aku tidak menjumpai satu orang pun. Ini kerana pada era Umar, baginda telah menjadikan semua orang kaya. Akhirnya, aku putuskan untuk menggunakan dana zakat untuk membeli dan membebaskan hamba-hamba.”

Bagi yang sedia maklum, jizyah merupakan satu cukai yang hanya dikenakan bagi golongan zimmi (golongan kafir yang tidak memusuhi Islam dan duduk di negara Islam) yang berdasarkan undang-undang syariah.

Namun semasa era pemerintahan kerajaan Umayyah, ia turut dikenakan kepada golongan mawali (golongan bukan Arab yang memeluk Islam). Umar menyifatkan polisi tersebut satu kezaliman kepada mereka dan mengarahkan ia dimansuhkan serta-merta. Kesannya, ramai memeluk Islam dan memuji keadilan yang diperkenalkan baginda.

Namun, tidak ramai yang gembira dengan keputusan polisi baginda kerana itu akan mengurangkan bilangan pembayar-pembayar jizyah. Tetapi Umar tetap bertegas dengan berkata dalam suratnya, “Sesungguhnya Allah mengutuskan Nabi Muhammad s.a.w itu sebagai pembawa agama rahmat seluruh alam, bukannya sebagai pengutip cukai!”

Jika ada orang zimmi yang mengalami kemiskinan, jizyah tidak dikenakan kepada mereka. Bahkan, baginda menurut jejak langkah moyangnya merangkap khalifah kedua Khulafa’ Ar-Rashidin, Umar bin al-Khattab r.a yang menyalurkan dana baitulmal untuk membantu mereka. Tindakan ini bukan saja mengukuhkan hubungan kerajaan dengan rakyat malah menambah rasa percaya antara kedua-dua pihak.

Malah, polisi ini juga berjaya mematikan fitnah baitulmal yang mengalami kekurangan duit bila gabenor-gabenor wilayah diarah tidak mengutip jizyah dari golongan mawali. Sebaliknya, penambahan bilangan golongan mawali ini juga membawa kepada pertambahan jumlah zakat. Ini berlaku berikutan golongan ini sememangnya kaya kerana bergiat aktif dalam bidang perdagangan dan perniagaan.

Dalam soal kharaj pula, wujud pertambahan dari dana berkenaan berikutan larangan penjualan tanah yang dikenakan semasa pemerintahan baginda. Larangan tersebut menurut Umar selari dengan tuntutan syarak. Dan bagi memastikan tanah-tanah ini dapat dimanfaatkan dengan sebaiknya, pelbagai projek membabitkan sistem pengairan dan jalan-jalan bagi memudahkan proses membawa hasil tanaman digerakkan.

Pemansuhan beberapa cukai perniagaan juga mendorong ramai orang zimmi dan mawali berkeinginan mengembangkan perniagaan mereka. Ini membawa kepada pertambahan dana usyur dan seterusnya pertambahan dana baitulmal semasa era baginda. Namun, dana dalam bentuk fa’i dan hasil rampasan perang tidak banyak semasa pemerintahan Umar.

Ini kerana tumpuan baginda pada ketika itu ialah memperbaiki taraf hidup rakyat dan ekonomi negara. Dan disebabkan oleh tempoh pemerintahannya yang pendek, ia juga tidak mengizinkan baginda melancarkan operasi ketenteraan. Sebaliknya, masa tersebut diperuntukkan untuk memantapkan hubungan luar melalui perutusan surat antara baginda dengan raja-raja dan gabenor-gabenor yang mahu memeluk Islam.

Pakej rangsangan ekonomi

Pakej rangsangan ekonomi ini bukan saja berlaku pada zaman moden hari ini tetapi juga dalam mana-mana kerajaan dalam lipatan sejarah termasuk kerajaan Bani Umayyah. Bezanya, pakej rangsangan ekonomi yang diperkenalkan Umar lebih kepada pemansuhan dasar-dasar yang tidak mesra perniagaan dan tidak mesra ekonomi serta pembangunan kemudahan yang boleh merangsang aktiviti komersial di wilayah-wilayah kerajaan berkenaan.

Selain memansuhkan cukai-cukai yang dianggap tidak munasabah, baginda juga menggalakkan gabenor-gabenor wilayahnya membangunkan kemudahan-kemudahan seperti rumah tumpangan, perigi-perigi dan jalan-jalan yang baik.

Bagi yang menginap di rumah tumpangan, mereka boleh menetap selama sehari semalam tetapi boleh dipanjangkan kepada sehari sekiranya tidak sihat untuk meneruskan perjalanan. Pedagang-pedagang yang kehilangan barang dagangan atau ditimpa musibah bencana alam/jenayah turut dibantu di mana kerugian mereka dijamin baitulmal.

Gabenor-gabenor dan pegawai-pegawai kerajaan turut diarahkan menolak mana-mana pemberian yang diberi oleh pedagang. Alasan di sebalik polisi ini ialah selain mengelakkan berlakunya masalah rasuah, ia juga sebagai ingatan kepada pedagang untuk lebih fokus kepada barang dagangan mereka. Jika mereka mengalami masalah muflis, hutang mereka akan diselesaikan oleh baitulmal.

Ini merupakan salah satu dari galakan Umar kepada golongan ini agar tidak mudah berputus asa lebih-lebih lagi kepada yang masih hijau dalam dunia perniagaan. Piawaian berat dan ukuran sama turut dikuatkuasakan semasa era pemerintahan baginda. Umar juga turut bertegas menolak pembabitan anggota kerabat Bani Umayyah dalam bidang perniagaan bagi mengelak unsur monopoli dan menggalakkan lagi aktiviti persaingan sihat dalam dunia perniagaan.

Polisi baru pertanian

Dalam sektor pertanian pula, Umar mengeluarkan dekri melarang sebarang jual beli tanah yang terikat dengan sewaan melainkan sekiranya ia diperoleh semasa peperangan. Namun, sekiranya perjanjian tersebut sudah ada sebelum polisi ini dilaksanakan, penyewa boleh saja berzakat sebagai ganti kepada sewaan berkenaan.

Selain itu, baginda juga menghapuskan cukai-cukai yang dianggap membebankan golongan tani. Berdasarkan analisis Umar, kebanyakan tanah yang diusahakan terbiar begitu saja kerana beban cukai yang ditanggung golongan tani. Kerana bimbang dikenakan denda atau hukuman lebih berat, mereka lebih suka menjualnya daripada menanggung beban cukai.

Umar juga bertanggungjawab menggerakkan dasar mengusahakan tanah terbiar dengan menggalakkan orang ramai membuka tanah baru untuk tujuan pertanian atau pembangunan. Selain memansuhkan cukai-cukai, baginda juga mewujudkan pinjaman kepada golongan tani yang mahu memajukan kebun mereka dan hanya mengenakan cukai kepada tanah yang menghasilkan pendapatan.

Umar juga melarang tanah wakaf dimiliki oleh sesiapa saja dan seharusnya dimanfaatkan untuk kegunaan orang Islam. Jika ada tanah terbiar tanpa diketahui siapa pemiliknya, ia akan diambil alih oleh gabenor wilayah untuk tujuan pertanian atau pembangunan dan hasilnya akan disalurkan kepada baitulmal.

Dana awam baitulmal

Umar amat menjaga soal dana awam baitulmal dan berusaha memastikan dana tersebut sampai kepada golongan sepatutnya. Terdapat banyak kisah menarik berkenaan perkara ini. Misalnya, seorang wanita yang juga hamba kepada Dhi Ashbah mengadu dinding rumahnya terlalu rendah sehingga boleh diceroboh penjenayah dan harta miliknya dicuri. Selepas mendengar aduan tersebut, Umar mengirim surat kepada gabenornya di Mesir, Ayub bin Syurabhil untuk meninggikan dinding rumah wanita berkenaan.

Jika ada orang awam yang mengalami masalah hutang, dana tersebut akan digunakan untuk menyelesaikan hutang termasuk bagi orang yang telah tiada melainkan hutang tersebut datang dari sumber haram dan maksiat. Ada juga yang disalurkan untuk menyelesaikan denda yang dikenakan ke atas orang ramai yang melakukan kesalahan jenayah.

Semasa era pemerintahan baginda, dana awam baitulmal amat banyak sehingga memeningkan kepala gabenor-gabenor wilayah ketika itu. Salah seorang daripada mereka di Kufah mengirimkan surat kepada Umar untuk mencadangkan penyelesaian kepada perkara tersebut.

Sebaik mendengar keluhan gabenor berkenaan, baginda mencadangkan dana tersebut digunakan untuk membayar hutang mana-mana tentera yang mengalami masalah hutang atau kekurangan wang untuk melangsungkan perkahwinan mereka. Sebaik diterima di Kufah, ia dibacakan kepada khalayak ramai di Masjid Kufah bagi membolehkan penduduk yang terkesan mendapatkan bantuan. Semua ini datang daripada dana awam baitulmal.

Selain masalah hutang, Umar turut mengambil berat nasib rakyatnya dari kalangan orang kelainan upaya (OKU). Bagi mereka yang mengalami masalah lumpuh atau masalah kesihatan yang teruk, mereka diberi seorang hamba untuk membantu menguruskan kehidupan mereka.

Dan bagi orang buta pula, mereka diberi hamba bagi membantu mereka bergerak ke mana-mana. Bagi golongan hamba dan tawanan perang pula, mereka tetap dilayan dengan baik dan baginda berusaha membebaskan mereka dari belenggu perhambaan dan penawanan.

Perlindungan ini turut dikenakan ke atas mana-mana individu yang dituduh di bawah kod jenayah syariah seperti hudud dan qisas. Malah, dalam suratnya kepada gabenor-gabenor dan pegawai-pegawai kerajaan, Umar mahukan mereka (hamba, tawanan perang dan penjenayah) tidak dibebankan sehingga ke tahap tidak boleh berdiri semasa bersolat.

Pada musim panas dan musim sejuk, tawanan dan penjenayah diberi pakaian dan makanan sewajarnya mengikut musim tersebut. Dan untuk mengelak masalah pecah amanah dan salah guna kuasa, gaji gabenor dan pegawai kerajaan ditambah dan apa-apa keistimewaan yang diterima semasa era khalifah-khalifah terdahulu dimansuhkan.

Teliti

Umar amat berhati-hati dalam soal pengurusan baitulmal sehinggakan dalam soal pelita, baginda mempunyai beberapa lampu di mana sebahagian diperuntukkan untuk urusan rasmi kerajaan sementara bakinya digunakan untuk urusan peribadi dan keluarga. Antara sebab bila ditanya puteranya ialah baginda tidak mahu dianggap menyalahguna kepentingan awam untuk kepentingan peribadinya pada hari akhirat kelak.

Malah dalam koresponden suratnya dengan Gabenor Madinah Abu Bakr bin Muhammad bin  Amru bin Hazm, baginda menasihati gabenornya itu agar tidak menggunakan lilin untuk urusan perjalanan rasmi sekiranya hendak ke mana-mana pada waktu malam untuk urusan peribadi.

Dalam satu surat yang lain pula, Umar menasihati seorang gabenor agar tidak membazirkan penggunaan kertas. Ini bertujuan mengelak pembaziran dana baitulmal dan perbelanjaan yang bersifat berlebihan.

RUJUKAN:

Mohd Nor, Radiah. (2015). Open Journal of Social Sciences. Success Factors for Baitulmal Management during the Reign of Caliph Umar ibn Abdul Aziz. http://dx.doi.org/10.4236/jss.2015.35013


Thinis: Ibu Kota Pertama Mesir Purba

Thinis merupakan sebuah kota bagi tamadun Mesir purba. Di kala Thinis atau nama alternatifnya, This merupakan sebutan Yunani bagi merujuk kota tersebut, masyarakat Mesir purba mengenalinya sebagai Tjenu. Kota ini pernah memainkan fungsi sebagai ibu kota bagi Mesir purba semasa Zaman Dinasti Awal. Kewujudan Thinis diperakui oleh penulis-penulis purba seperti Manetho, yang secara meluas dipercayai sebagai seorang paderi Mesir yang hidup di zaman Ptolemy.

Sebutan-sebutan berkenaan Thinis juga dapat ditemui di dalam teks-teks keagamaan, seperti dalam jampi-jampi tertentu yang terkandung di dalam The Book of Going Forth by Day (lebih masyhur dikenali sebagai Kitab Kematian). Walaupun wujud rujukan-rujukan berkenaan kota ini di dalam sumber-sumber sastera purba, lokasi tepat Thinis masih belum dapat diketahui justeru ia kekal sebagai misteri besar bagi ahli-ahli arkeologi dan kaji purba Mesir. Rentetan itu, Thinis sering disebut sebagai sebuah ‘kota yang hilang’.

Dinasti Pertama Mesir ditubuhkan apabila Mesir Hulu dan Mesir Hilir disatukan di bawah pemerintahan seorang firaun. Menurut Manetho, pengasas Dinasti Ke-18 merupakan seorang lelaki yang bernama Menes (hari ini dikenal pasti sebagai Narmer, yang dahulunya dianggap sebagai pewaris Menes). Firaun ini dicatatkan sebagai pemimpin sebuah konfederasi puak yang dikenali sebagai Konfederasi Thinis. Apabila Mesir Hulu dan Mesir Hilir disatukan, Menes menjadikan Thinis sebagai ibu kotanya dan memerintah empayar daripada sana.

IBU KOTA PERTAMA

Pada zaman Dinasti Ketiga, kota Memphis dibangunkan dan ia kemudiannya menjadi ibu kota Mesir yang baru. Berikutan pertukaran ibu kota ini, Thinis mengalami keruduman dari sudut kepentingan. Walau bagaimanapun, Thinis masih merupakan sebuah pusat serantau yang penting dan selama beberapa tempoh, ia berfungsi sebagai ibu kota bagi 8 buah nome (wilayah-wilayah pecahan Mesir) Mesir Hulu. Kedudukannya sebagai ibu kota bagi nome tersebut kemudiannya digantikan oleh kota Abydos.

Sumber-sumber bertulis mengisyaratkan bahawa walaupun sesudah tidak lagi menjadi ibu kota Mesir, Thinis tetap jua merupakan sebuah kota yang teramat kaya. Semasa zaman pemerintahan Thutmose III, iaitu firaun ke-6 bagi Dinasti ke-18, cukai tahunan yang dikenakan ke atas Thinis dicatatkan melibatkan enam deben (unit ukuran berat Mesir purba) emas, separuh deben perak dan sejumlah produk seperti bijirin, ternakan dan madu.

KEKAYAAN YANG BERPANJANGAN

Kekayaan Thinis sememangnya terbukti jika dibandingkan dengan Abydos, sebuah kota lain yang terletak berhampiran di mana jumlah penghasilan cukai yang dikeluarkan oleh Abydos jauh lebih kecil. Sebagai contoh, Abydos dituntut untuk membayar tiga deben emas pada setiap tahun, iaitu separuh daripada jumlah yang dibayar oleh Thinis. Contoh lain pula adalah di kala Abydos hanya perlu mengeluarkan sebanyak tiga gantang bijirin setiap tahun sebagai cukai, Thinis perlu memberikan sebanyak 62 gantang.

Malahan, Thinis tidak hanya sebuah kota yang mewah, akan tetapi ia merupakan kuasa besar di rantaunya. Direkodkan bahawa pemerintah wilayah Thinis, iaitu Antef pernah menguasai seluruh oasis di rantau Gurun Barat. Menerusi penguasaannya itu, beliau mampu mengeluarkan penghasilan yang berupaya meningkatkan kekayaan Thinis.

SIGNIFIKASI KEAGAMAAN THINIS

Thinis juga mempunyai peranan yang agak signifikan dalam kepercayaan agama masyarakat Mesir purba. Kota ini disebutkan beberapa kali dalam Book of Going Forth by Day. Sebagai contoh, jampi ke-18 mengandungi perkataan-perkataan berikut:

“Wahai Thoth yang bersumpah atas nama Osiris dalam menghadapi musuh-musuhnya, yang bersumpah (atas namanya) bagi melawan musuh-musuhnya dalam Persidangan besar di Abydos pada malam jamuan perhitungan si mati, pada malam dihitungnya bekalan Anugerah, semasa tarian sedang berlangsung di Tjeni.”

Dalam jampi lain, iaitu Jampi Pleyte 168, seruan berikut pula dapat dilihat,

“Bangkitkanlah diri engkau, Thinis dari Alam Kematian, dalam bentuk (putera) Horus, agar dia bersenang hati dengan engkau.”

Walaupun kewujudan Thinis diperakui dalam sumber-sumber bertulis, lokasi tepat kota purba ini masih kekal misteri. Ahli-ahli arkeologi masih belum berjaya menemukan kota ini dan mereka hanya mampu mengandaikan sahaja di mana lokasi kemungkinannya. Mereka mencadangkan bahawa Thinis berkemungkinan terletak di kawasan yang berhampiran dengan Abydos, dan calon yang paling sesuai adalah kota Girga moden. Calon lain pula adalah kota el-Birba moden. Seandainya kota yang hilang ini dapat ditemukan, ia pasti akan meningkatkan lagi kefahaman kita terhadap zaman Dinasti Awal Mesir purba.

TERJEMAHAN:

Wu Mingren. (27 Mac 2018). The Lost City of Thinis, First Capital of a United Egypt. Ancient Origins. https://www.ancient-origins.net/ancient-places-africa/lost-city-thinis-first-capital-united-egypt-009807?


Misi Mustahak Pencetus Segalanya

Tahun
ini, tahun 2019, menyaksikan 3 animasi terbesar Malaysia menayangkan filem
masing-masing di pawagam. Dimulakan dengan Upin dan Ipin, pada 21 Mac 2019,
melalu filem ke-3 mereka, Upin dan Ipin Keris Siamang Tunggal. Selain daripada
menjadi filem termahal di Malaysia setakat ini, filem ini sudahpun mengutip sebanyak
RM 25 juta di pagawam seluruh Malaysia.[1][2]

Kedua adalah filem BoboiBoy the Movie 2. Dengan menelan belanja sebanyak RM 7 juta, ianya baru sahaja ditayangkan pada awal Ogos yang lepas.[3] Filem itu kini telah mengutip sebanyak RM 21 juta, 11 hari sahaja selepas ditayangkan.[4]

Dan yang terakhir adalah filem sulung Ejen Ali. Dipanggil sebagai Ejen Ali Misi: Neo, ianya bakal ditayangkan pada hujunh tahun ini, dengan sasaran kutipan sebanyak RM 20 juta.[5]

Ketiga-tiga filem di atas ini adalah karya yang hebat. Yang dihasilkan dengan idea dan titik peluh anak tempatan. Ianya popular dan cukup diminati bukan sahaja di Malaysia malah banyak lagi negara luar.

Tapi rencana saya ini bukanlah untuk mengulas tentang ketiga-tiga filem tersebut. Saya rasa dah tahu, dan arif tentang 3 animasi popular ini. Saya ingin menceritakan tentang sebuah filem pendek, yang kurang dikenali oleh orang ramai, dipanggil sebagai Misi Mustahak.

Filem Pendek dan Ringkas

Filem ini sangatlah ringkas jalan ceritanya. Pendek durasinya (kurang dari 8 minit), dan tidaklah gempak mana animasinya.

Filem ini dimulakan dengan adengan yang jelas mendapat inspirasi dari filem Mission: Impossible. Tapi ia sebenarnya ditonton oleh watak utama kita, 3 orang warga emas yang menetap di rumah orang tua-tua.

Misi yang dimaksudkan ini adalah misi untuk masuk semula ke bilik televisyen setelah mereka dihalau oleh jururawat kerana berjaga melebihi waktunya. Gelagat 3 orang warga emas ini dalam merangka dan melaksanakan misi mereka benar-benar mencuit hati.

Dengan animasi yang menarik, jalan cerita yang kelakar, maka tidak hairanlah filem pendek ini diiktiraf dengan pelbagai anugerah, sama ada dari dalam ataupun dari luar negara. Antaranya Anugerah Asia Pacific ICT Alliance (APICTA) Best of Tertiary Student Projects, dan juga Best of MVA (Malaysian Video Awards).

Dan yang paling menarik perhatian adalah, filem pendek ini merupakan filem projek universiti. Hasil karya projek tahun akhir bagi 4 orang graduan Universiti Multimedia, Malaysia (MMU).

Perintis ke Lagenda

Jadi apa sebenarnya kaitan Misi Mustahak dengan 3 animasi gempak buatan Malaysia ini? Ha, inilah yang saya ingin ceritakan. Seperti yang saya tulis di atas, Misi Mustahak adalah hasil karya projek tahun akhir 4 orang graduan MMU.

3 daripada mereka adalah Nizam Razam, Safwan Abd Karim dan Usamah Zaid Yasin. Mereka bertiga ini dengan bantuan seorang jurutera minyak dan gas, Burhanuddin Radzi, menubuhkan sebuah syarikat animasi tempatan. Syarikat itu dipanggil sebagai Les’ Copaque, inspirasi daripada frasa “last-kopek” ataupun peluang terakhir.

Setahun selepas ditubuhkan, filem animasi pendek yang mereka hasilkan, Geng: The Beginning mendapat pengiktirafan melalui anugerah filem pendek. Watak-watak yang terdapat dalam Geng menjadi asas kepada pembentukan siri yang cukup ikonik dalam industri animasi Malaysia.

Siri itu, yang mengisahkan tentang kenakalan dua budak kembar, mula diterbitkan pada bulan Ramadhan tahun 2007. Siri yang diberi nama sebagai Upin & Ipin ini mendapat sambutan yang sangat meriah bukan sahaja di kalangan rakyat Malaysia, malah turut juga mendapat tempat di hati rakyat Indonesia. Siri ini setakat ini sudah ditonton lebih dari 3 juta orang di seluruh nusantara.

Melihatkan kejayaan perusahaan pertama mereka, 2 dari 3 sekawan tersebut, mengambil langkah bagi menubuhkan syarikat animasi mereka sendiri. Nizam Razak, bersama dengan Safwan Abd Karim, bersama-sama dua lagi rakan mereka, Anas Abd Karim dan Kee Yong Pin menubuhkan Animonsta Studios. Usamah Zaid Yasin pula, tinggal di Les Copaque, meneruskan legasi Upin dan Ipin sebagai Pengarah Kreatif.

Di Animonsta Studios, di bawah pimpinan Nizam Razak, mereka menerbitkan animasi bergenre superhero, dipanggil sebagai Boboiboy. Seperti juga Upin dan Ipin, ia juga mendapat sambutan yang sangat hebat, dan kini ditayangkan di lebih daripada 10 buah negara, termasuk Taiwan, Jepun dan juga Korea Selatan.

Bagaimana pula dengan Usamah Zaid Yasin? Selepas hampir 7 tahun di bawah Les’ Copaque, Usamah Zaid Yasin juga akhirnya meninggalkan Les’ Copaque dan menubuhkan syarikatnya sendiri, Wau Animation.  Wau Animation pula menghasilkan animasi sulung mereka, menceritakan kisah tentang seorang pelajar sekolah rendah, yang terjerumus dalam dunia perisikan.

Ejen Ali, yang digarap Usamah Zaid Yasin juga meledak menjadi satu lagi animasi hebat dari Malaysia. Ejen Ali sudahpun ditayangkan di lebih daripada 50 buah negara.

Penutup

Maka itulah dia, kaitan di antara Misi Mustahak dengan 3 animasi hebat buatan Malaysia. Misi Mustahak menjadi batu asas kepada Nizam Razak, Safwan Abd Karim dan juga Usamah Zaid dalam memperkembangkan bakat mereka dalam industri animasi Malaysia. Nama mereka bertiga ini secara tidak lansung merubah lanskap industri animasi negara sehingga membawa mereka ke peringkat antarabangsa.

Dan semuanya bermula dengan sebuah filem pendek, yang berdurasi kurang dari 8 minit. Setiap lagenda itu,pasti ada permulaannya.

RUJUKAN:

Begum, M. (2019, January 21). New ‘Upin &
  Ipin’ movie is most expensive Malaysian film ever. Retrieved from Star2:
  https://www.star2.com/entertainment/2019/01/21/upin-ipin-keris-siamang-tunggal/

Finas. (2019). Malaysian Box Office 2019.
  Retrieved from Finas: https://www.finas.gov.my/en/malaysian-box-office/

Jefri, N. (2019, March 24). Sasaran RM20 juta
  untuk Ejen Ali The Movie. Retrieved from Harian Metro:
  https://www.hmetro.com.my/rap/2019/03/437178/sasaran-rm20-juta-untuk-ejen-ali-movie

Joseph, G. (2019, June 25). Filem BoBoiBoy Movie
  2 ditayangkan serentak lima negara. Retrieved from Harian Metro:
  https://www.hmetro.com.my/rap/2019/06/468991/filem-boboiboy-movie-2-ditayangkan-serentak-lima-negara

Malaysiakini. (2019, August 21). BoboiBoy Movie 2
  pecah rekod sendiri. Retrieved from Malaysiakini:
  https://www.malaysiakini.com/hiburan/488898

[1] (Finas, 2019)

[2] (Begum, 2019)

[3] (Joseph, 2019)

[4] (Malaysiakini, 2019)

[5] (Jefri, 2019)